Маҡсаттары – плей-офф » «Йәшлек» гәзите\nГазета "Йәшлек" » Спорт » Маҡсаттары – плей-офф\n13.11.2010 Маҡсаттары – плей-офф\nШулай итеп, яңыраҡ ҡына старт алған КХЛ беренселегенең тәүге этабы ярты юлын үтте тиһәк тә була. Һәм шул арала бәйгегә сыҡҡан 23 команданың туғыҙы, баш тренерҙарын отставкаға ебәреп, яңыларынан күпте өмөт итә. Әлбиттә, был аҙым ҡайһы берҙәренә файҙаға булды. Әйтәйек, турнир таблицаһының иң аҫҡы баҫҡысында һөйрәлеп килгән «Витязь», Назаров килеү менән эшен яйға һалып, һуңғы уйындарҙа еңеү артынан еңеү яуланы. Отҡандары ла лидерҙар иҫәбенән. Башта «Салауат Юлаев» командаһын – 3:2, һуңынан Магнитогорскиҙың «Металлург»ын 3:1 иҫәбенә еңде. Ҡалған командаларҙа әлегә ҙур үҙгәрештәр тураһында әйтеүе иртәрәк, ваҡыт та самалы ғына үтте. Ә бына юғарыла килгән «Локомотив» клубы етәкселеге, киләсәкте уйлапмылыр инде, баш тренерынан арынып, ете йыл элек Ярославль көйәрмәндәренә еңеү шатлығы бүләк иткән пан Вуйтекҡа йәнә мөрәжәғәт иткән. Тегенеһе иһә тәҡдимгә риза булып, «Локомотив»ҡа юлланды. Ә инде әлегә ышанысты юғалтмаған белгестәр эҙләнеү юлында. Беренселек башынан уҡ уңышлы старт алған «Металлург» (Магнитогорск) хоккейсылары әлегә үҙ урынын һаҡлап ҡалды. Шулай уҡ берләштерелгән «Динамо» (Мәскәү) командаһы ла, лидерҙан бер мәрәйгә генә ҡалышып, икенсе баҫҡыста нығынды. Йыл да чемпионатты уртаса башлап, хәл иткес уйындарҙа ғына үҙен яҡшы яҡтан күрһәтеп, ике йыл рәттән Гагарин кубогын яулаусы «Аҡ барс» клубы был юлы лидерҙар рәтенә һыйынмаҡсы булған. Ул – өсөнсө. Ә бына улар менән өсөнсө-дүртенсе урындарҙы бүлешеүсе Новосибирскиҙың «Себер»е быйыл аптырата. Әгәр элекке миҙгел һөҙөмтәләренә таянһаҡ, ике йыл рәттән уның 19-сы урындан да күтәрелгәне булманы. Ә бит составында «йондоҙ»ҙар ҙа юҡ. Тимәк, тотороҡло уйынсылар йыйылған, тик хәлкәйҙәре плей-оффҡа етерме икән?.. Ҡаҙағстандың «Барыҫ»ы ла бик өмөтлө күренә. Ул да йыл һайын плей-оффҡа саҡ эләгеп ҡала торғайны. Быйыл башынан аша һикермәксе була, ахыры. Һуңғы йылдарҙа күпкә позицияһын юғалтҡан «Северсталь» командаһы ла элекке уңыштарын ҡайтарырға ниәтләй. Улар беренселекте уңышлы башлап, тотороҡло ғына һөҙөмтәгә ирешә. Шулай уҡ «Динамо» (Минск) хоккейсылары ла быйыл көйәрмәндәрен ҡыуандырырға уйлай. Улар ҙа, күптәрҙең башына етеп, көслө 10 команда иҫәбендә килә.\nБеренселектең берҙән-бер дебютанты – Ханты-Манси Автономиялы Округының «Югра» хоккейсылары үҙен бер ҙә бешмәгәнгә һанамай. Әле үк тәжрибәле ағайҙарына үрнәк күрһәтә. Һөҙөмтәләре лә юғары. Улар «Салауат Юлаев»тан бер генә мәрәйгә ҡалыша. Турнир таблицаһының 12-се баҫҡысында ныҡлы урынлашҡандар. Ҡалған командалар һәүетемсә, үҙҙәренә ярашлы урындарҙы биләй, тип әйтер инек. Әгәр Мәскәүҙең «Спартак» менән ЦСКА клубтарын һанамағанда. Улар нишләптер быйыл «соҡор»ҙан сыға алмай ыҙалана. Тәүгеһе билдәле баш тренерын отставкаға ебәреп тә ҡараны. Тик әлегә һөйөндөрөрлөк һөҙөмтәһе юҡ. Әлбиттә, алда әле байтаҡ уйын бар. Нимә генә булмауы ихтимал. Тик һәр команда иң тәү сиратта плей-оффҡа эләгеүҙе төп маҡсат итеп ҡуйған. Тимәк, алда беҙҙе бик ҡыҙыҡлы уйындар көтә.\nӘ «Салауат Юлаев»ҡа нимә булды, тигән һорау күптәрҙе борсойҙор. Беҙгә шылтыратыуҙар ҙа, хаттар ҙа һуңғы осорҙа күп килә. Әлбиттә, һорау дөрөҫ, тик уға яуап табыуы, ай-һай, ауыр. Шуны ғына әйтергә була: өфөләрҙең өлкән тренеры Игорь Захаркин фекерләүенсә, быйыл команда даими беренселеккә баҫымды әҙерәк кәметеп, төп эшен хәл иткес плей-офф уйындарына йүнәлтеүҙе төп маҡсат итеп ҡуя. Бер яҡтан уйлағанда, был дөрөҫ тә һымаҡ. Сөнки һуңғы уҙған ике миҙгел һөҙөмтәләренә ҡарағанда, юлаевсылар бар көсөн даими беренселектә еңеүгә сарыф итеп, плей-оффҡа хәлһеҙләнеп сығып, унда оҙаҡ тормай, төп бәйгенән төшөп ҡалды. Бәлки, шуға ла тактикаһын үҙгәртергә булғандыр. Тик барыбер ҙә уйын аралаш еңелеү был маҡсатты аңлатмайҙыр. Ысынлап та, юлаевсылар көсө үҙенә тиң командаларҙы еңә лә, көсһөҙҙәргә мәрәй тарата. Ә бит хоккей һөйөүселәр яратҡан командаһынан тик еңеү генә көтә. Һәр хәлдә, лайыҡлы рәүештә сәкәләшеү. Күптәр, хатта ауыл ерендә йәшәүселәр ҙә хоккей уйынын бик ярата. Уларҙың бар һөйләгәне хоккей. Хатта оло йәштәге әбей-инәйҙәр ҙә сәй эсеп, сөкөрҙәшеп ултырғанда уның хаҡында һүҙ ҡуҙғатмай ҡалмай. Бына бит Башҡортостан халҡы яратҡан «Салауат Юлаев» командаһы өсөн нисек итеп «ауырый». Тағы шуны өҫтәп китке килә: клуб етәкселеге ошо ҡыҫҡа ғына тәнәфестән һуң, юлаевсыларҙың уйынын рәтләп, көйәрмәндәрҙе тотороҡло сығышы менән ҡыуандырырға ниәтләй. Быны ваҡыт күрһәтер. Ә әлегә уйынсыларҙың шәхси һөҙөмтәләренә туҡталып үтәйек. «Беренсе тройка» тураһында һөйләп тороуы ла артыҡ. Улар тураһында былай ҙа аңлашыла. Радулов, дөйөм КХЛ күрһәткесе буйынса иң күп мәрәй йыйып, бомбардирҙар исемлегенең башында торһа, Торесен иһә снайперҙар исемлегендә икенсе. Һаҡсы Кутейкин, һөжүмселәрҙе үтеп китеп, юлаевсылар исемлегендә өсөнсө күрһәткескә өлгәшкән. Виртуоз Козлов 15 (9+6) мәрәй менән Кутейкиндан ике мәрәйгә ҡалыша. Свитов, Григоренко, Клепиш беренселекте уңышлы ғына башлағандан һуң, һуңғы арала ҡыуандырғандары юҡ. Зиновьев йәрәхәтләнгәндән һуң үҙ уйынын таба алмай ыҙалана. Константин менән Кирилл Кольцовтар ҙа тотороҡло ғына сығыш яһамай. Сапрыкинға өмөттәр ҙур ине, әммә әле булһа ышанысты аҡламай. Бәлки, плеф-оффта уйнап китер. Яҡташыбыҙ Волков та һаман уңышҡа ирешә алмай интегә. Тиҙлеге лә бар һымаҡ, оҫталығы ла нисауа, тик һөҙөмтәһе генә юҡ. Таратухин иҫәпкә генә йөрөгән кеүек. Яңы һаҡсы, Чехия легионеры Староста ла үҙен күрһәтмәй. Алмаштырғыһыҙ Прошкин мәргәнлеген юғалтты. Антипов, Счастливый, Блатяк, Твердовский кеүек уйынсылар үҙҙәрен киләсәктә күрһәтер, моғайын.\n02.08.2018 - Спорт Мундиаль ашнаҡсыһы Нариман\n24.07.2018 - Спорт Һынатманы беҙҙең егеттәр!


Киленең көндәш булһа... » Башкортостан кызы | Башҡортостан ҡыҙы\nКиленең көндәш булһа...\nНиндәйҙер ғиллә менән ҡара көҙҙә урманда һаҡланып ҡалған сәскәгә иғтибар иткәнегеҙ бармы? Әсе ел уның таждарын теткеләп бөткән, тамырҙарын берсә ҡар, берсә ямғыр яуған ер өҫтөнә яртылаш алып һалған. Ә сәскә һуңғы тажы менән тәбиғәткә баға, “тағы бер генә көн бирсе!” тип ялбара. Нескә үҫемлеккә шундай көс-ҡөҙрәт ҡайҙан килә? Нимә тота уны рәхимһеҙ, һыуыҡ ҡарлы ямғыр аҫтында? Ҡыҫҡа ғына ғүмерле сәскәне ҡулдарың менән йылытырғамы йәки, киреһенсә, ыҙаларына сик ҡуйыр өсөн өҙөп алып ҡына ташларғамы икәнлеген дә аңламаҫһың...\nДауахана түшәгендә ыңғырашып ятҡан инәйҙе лә көҙгө сәскәгә оҡшаттым. Һыҙланыуҙарына ҡарамаҫтан, зәңгәр күҙҙәре донъяға һөйөү менән баға. Палаталағы ҡатын-ҡыҙ шәп һәм тиҙ ярҙам иткән дарыу, үләндәр тураһында һөйләй башлаһа, бар иғтибарын уларға йүнәлтә. Күҙҙәрендә өмөт сатҡылары ҡабына, хатта бышылдауға күскән ҡатындар янына йүгереп барып етер ине лә – аяҡтары тыңламай шул. Быны хәтеренә төшөргән инәй төшөнкөлөккә бирелә, зәңгәр күҙҙәр тоноҡланып, төҫһөҙләнеп ҡала. Күпме генә һүҙ ҡушһаң да, әбейебеҙ түшәмгә текләп тик ята. Уның ара-тирә уфтанып ҡуйыуы ла үҙәкте өҙөрлөк. Хәйер, һикһән йәште ваҡлағанда шундай яҙмыш фажиғәһен һирәк кеше күтәрә алыр ине...\nУңғанлығы, һылыулығы менән һоҡландырған Хәҙисәгә (әхлаҡи күҙлектән сығып исемдәр үҙгәртелде) өйләнергә ашыҡҡан егет табылмай. Атаһы һуғышта һәләк булғас, әсәһе менән икәүһе генә донъя көтәләр. Әсәһе сит яҡтан килен булып төшкәс, ярҙам итерлек туғандары ла булмай. Хәҙисә бала саҡтан әсәһе менән кешеләрҙә йомошсо урынына йөрөй. Өй аҡлау, кәртә-ҡура, мунса һылау, һарыҡ ҡырҡыу, бесән әҙерләшеү кеүек эштәр менән ҡыҙ кескәйҙән таныш була. Әсәһенең йыш ауырыуы ла Хәҙисәнең йөрәген өҙгөләй. Ҡәҙерле кешеһе был донъяны ташлап китеп барһа, кемгә таяныр? Шуға күрә ҡатыны вафат булып, өс бала менән яңғыҙы ҡалған Морат һоратҡас, ул, күп уйлап тормай, ризалаша. Сөнки ауыл егеттәре Хәҙисәгә күҙ атһа ла, ата-әсәләре уларҙы: “Ырыуһыҙ-туғанһыҙ, малһыҙ-йортһоҙ ҡыҙға өйләнмәйһең!” – тип кире бора.\nМораттың игеҙәк улдарына – өс, ә ҡыҙына бер йәш кенә була. Хәҙисә балаларға бар һөйөүен, наҙын бирә. Кескәйҙәр уға “әсәй” тип өндәшеүен ишетеп, ҡыҙ шул тиклем ҡыуана. Уларҙы матур итеп кейендереп, ауыл урамы буйлап етәкләп алып йөрөй. Тик Моратының туғандары уны ҡабул итергә теләмәй, һәр саҡ ситкә тибә. Балалары ҙурая башлағас та, иренең бер туған апаһы: “Ул һеҙҙең әсәйегеҙ түгел, һеҙҙең әсәйегеҙ үлде, был үгәй әсә”, — тип тылҡый. Үҙ донъяһы, мәшәҡәте менән йәшәгән оло ҡатынға был ни өсөн кәрәк булғандыр, әммә улдары һәм ҡыҙы Хәҙисәнән ситләшә башлай. “Һин – үгәй әсә!” – тип йорт эштәрендә ярҙамлашыуҙан баш тарталар. Үҙ йәнендәй күреп тәрбиәләгән балаларҙың был ҡылығына күңеле ҡалған Хәҙисә иренә барыһын да илаулап һөйләй. Ата кеше күп уйлап тормай – ҡайышҡа тотона. Балалар бынан һуң йорт эштәрендә ярҙамлашһалар ҙа, Хәҙисәгә ҡарата бөтөнләй һыуыналар. Ә инде ғаиләлә бер-бер артлы уртаҡ балаларҙың донъяға килеүе уларҙы йорттарынан бөтөнләй биҙҙерә. Һигеҙ класты тамамлау менән, ситкә сығып китәләр һәм ата йортона әйләнеп ҡайтмайҙар.\nХәҙисә мөғжизә булып донъяға килгән ҡыҙына ҡыуанып бөтә алмай. Сөнки нисәмә йыл бергә йәшәп тә балаһы булмағанға бар ауыл унан көлгән төҫлө тойола. Мораттың туғандары: “Ҡыҫыр һыйырҙы ла бер йыл тоталар ҙа һуялар, ә һинән ни файҙа?” – тип йәнен үртәйҙәр. Шуға күрә ҡыҙынан һуң ике йылдан улы ла донъяға килгәс, Хәҙисә үҙен иң бәхетле кеше тип һанай. Ул бар булмышын ғаиләһенә бағышлай. Колхоздың төрлө эшендә йөрөп, Маҡтау ҡағыҙҙарына лайыҡ булған Хәҙисә йортон да гөлдәй итеп тота. Аш-һыу яраштырырға, кейем тегергә оҫта булған ҡатынға иренең аҙғын булыуы тураһында бер нисә мәртәбә хәбәр еткерәләр. Ә инде яңғыҙ һауынсы менән Морат асыҡтан-асыҡ йөрөй башлай. Хәҙисә барыһына ла теш ҡыҫып түҙә. Иренең: “Һинең был йортта бер нәмәң дә юҡ, оҡшамаһа, балаларыңды ал да, сығып кит!” – тигән һүҙҙәрендә ниндәйҙер хаҡлыҡ барлығын белеп, үҙен ғәйепле тойоп йәшәй.\nҠыҙы бала саҡтан әсәһенә үҙенең ауылдан ситтә, бик алыҫта йәшәргә хыялланыуы тураһында йыш әйтә. Кескәй генә булыуына ҡарамаҫтан, ауылдаштарының әсәһен дә, үҙен дә өнәп еткермәүҙәрен тойоп үҫә ул. Ҡыҙыҡай хыялына тоғро ҡала – Өфө һөнәрселек училищеһын тамамлағандан һуң Мурманск яғына сығып китә. Шунда украин егетенә кейәүгә сыға. Тормош иптәше менән ауылға бер мәртәбә генә ҡайталар. Хәҙисә менән Морат башҡортса аңламаған кейәүҙәре менән нимә тураһында һөйләшергә лә белмәйҙәр. Ә инде ҡунаҡтарҙы ололап, табынға ҡаҙы, ҡарта, йылҡы ите, бишбармаҡ ҡуйылғас, кейәүҙәре йүгереп тигәндәй тышҡа сығып китә. Ҡыҙҙары үпкәләп: “Һыйыр ите юҡ инеме ни? Кейәүегеҙ өсөн йылҡы итен ашау – кеше итен ашауға тиң”, – тигәс, ата-әсә бөтөнләй ултыра төшә.\nКейәүе һәм ҡыҙы ялға тип килһәләр ҙә, бер төн генә йоҡлап, таң менән ашыҡ-бошоҡ юлға сығалар. Кейәүенең үҙҙәренә сәйерһенеп ҡарауы, ә ҡыҙының уға ярарға тырышыуын күреүе Хәҙисәгә үтә ауыр була. Бынан һуң ҡыҙҙарының хаты ла һирәгәйә, ә һуңынан бөтөнләй өҙөлә. Хәҙисә уға ниҙер булғандыр тип, телефон аша һөйләшеүгә саҡырта. Ҡыҙы: “Мам, да ничего не случилось – просто у меня своя жизнь, у вас своя. Так уж получилось, что Коле вы не понравились, а в аул возвращаться я не хочу”, – ти ҙә элемтә өҙөлә.\nХәҙисәнең йөрәге урынынан ҡуба. Әммә ҡатын барыһына ла түҙергә тырыша. Әсә бар һөйөүен, иғтибарын улына йүнәлтә. Ауылда һәүетемсә генә эшләп йөрөгән егеттең өйләнергә ашыҡмауы ғына эсен бошора. Улы башҡалар кеүек эсеп йөрөмәй, аҡсаһын да әсәһенә алып ҡайтып бирә. Хәҙисә уның бер тинен дә тотонмай, буласаҡ туйға һалып бара. Тик Мөхтәр эшкә бара ла йортона ҡайта, клубҡа сыҡмай, ҡыҙҙар менән аралашмай. Хәҙисә улына: “Инде алтмышты үттек. Ә һин беҙгә ейән-ейәнсәр ҡыуанысын бүләк итергә уйламайһың да”, – тип йыш илаулай.\nӘ бер кис улы эштә оҙаҡлап китә. Уның бындай ғәҙәте булмағас, әсә хафаға ҡала. Тәҙрәнән-тәҙрәгә йөрөп, улын көтә. Мөхтәрҙе әллә ниндәй ҡурҡыныс аварияларға эләккәндер инде, тип ҡурҡып йоҡламай ултырғанда, өй ишеге асылып китә. Улы, уның артынан йәш кенә ҡыҙыҡай килеп инә. Мөхтәрҙең ҡыҙмаса булыуын һиҙеп, әсәһе аптырап китә. Сөнки улы руль артында бер ҡасан да эсмәй. Улы: “Әсәй, был Мәҙинә була. Ул бөгөн беҙҙә йоҡлай”, – ти ҙә урынына барып ауа.\nИртәнсәк улы эшкә китә, ә ҡыҙ төшкә тиклем йоҡлай. Уянғас та тартынмай, әҙер ашты ултырып ашай ҙа, кире йоҡо бүлмәһенә инеп китә. Хәҙисә түҙмәй ҡыҙҙан: “Һин төшкө автобусҡа сыҡмайһыңмы? Һин ҡайһы яҡтан?” – тип һораша башлай. Тик ҡыҙ: “Миңә Мөхтәр көтөргә ҡушты”, – тиеүҙән артығын әйтмәй.\nКискеһен улы ҡыҙҙың йортта булыуына аптырауын күреп, әсә кеше Мәҙинәнең алдауын аңлай. “Әсәләре борсолалыр, алып барып ҡуй”, – тигәс, ҡыҙ илай башлай. “Мин кисә ҡайтмағас, өйгә индермәҫтәр. Үгәй атай менән йәшәйбеҙ”, – ти ул. Әсә Мөхтәргә һораулы ҡарашын төбәгәс: “Килен һорай инең бит. Бына – алып ҡайттым!” – ти.\nШулай уйламағанда киленле була Хәҙисә инәй. Әлбиттә, Мәҙинәнең күп ҡылығын өнәп еткермәй. Әммә үҙен нисек ситкә тибеүҙәрен хәтерләп, йәш ҡыҙға ярҙам итергә тырыша. Ҡыҙ ҡәйнә өйрәткәндәрен алырға теләмәй. Иртәнсәк тороп, ярым яланғас йөрөгәненә асыуланһа, “Нимә, бабайыңды ҡыҙғанаһыңмы?” – тип кенә ебәрә. Ә инде килененең йортҡа килгәндән ете айҙан һуң бала табыуы ғаиләне көлкөгә ҡалдыра. Мәҙинә: “Ете айлыҡ булып тыуҙы”, – тиһә лә, барыһы ла уның ауырлы булып килеүен яҡшы аңлай. Ошонан һуң Мөхтәр йыш ҡына эсә башлай. Мәҙинә хафаға ҡалыу урынына йыш ҡына уға ҡушылып эсә. Ул бер-бер артлы тағы ике бала таба. Улының эскелек һаҙлығына батып барыуын күргән әсә уға ярҙам итергә тырыша, әммә Мөхтәр тыңларға ла, ишетергә лә теләмәй.\nКилененең бер көн иртәнсәк Моратҡа ла: “Ҡайным, аппетит өсөн кәрәк бит ул. Эс, әйҙә, эс”, – тип һыра һуҙыуын күреп, Хәҙисә бер урында ҡатып ҡала. Хәҙер ире быны туҙҙырып ташлар, тип өмөтләнгәндә, уныһы бот төбөнән халат кейгән килененә күҙҙәрен майландырып ҡарап, һыраны һемереп тә ҡуя.\nХәҙисә иренә килененең улдарын упҡынға этәреүен, уларҙы бер нисек айырырға кәрәклеген, “балаларҙы үҙебеҙгә алып ҡалырбыҙ” тип әйтә. Әммә тегеһе йәш ҡатынды яҡлап сыға. Тиҙҙән Мөхтәрҙе эскелеге өсөн эшенән ҡыуалар. Ғаилә ата-әсә пенсияһына һәм балалар пособиеһына йәшәй. Мәҙинә ҡайныһының яҡлашыуын тойоп, ҡәйнәһенә ҡысҡырыуҙан да тартынмай башлай. Мәңге иҫерек Мөхтәр әсәһен йәлләй, әммә йәне өсөн кәрәк “йөҙ грамды” Мәҙинә генә ҡойоп бирәсәген аңлай һәм бер ни ҙә өндәшмәй.\nХәҙисә инәй ул көндө төнө буйы һаташып, таңға ҡарай ғына йоҡоға тала. Төшөндә улын күрә ул. Яңғыҙ ҡайынға һыйынып баҫҡан Мөхтәрҙе ап-аҡ томан уратып алған, имеш. Унан ул ҡапыл әсәһенә боролоп ҡарап: “Үҙең өйлән тинең дә ҡалдың шул, әсәй!” – тип әйтә лә төбө күренмәҫ упҡынға ҡолай... Хәҙисә инәй ҡото осоп уянып, белгән бар доғаларын уҡый. Күңеле тынысланмай, йөрәге дарҫлап тибә. Әсә түҙмәй, ишек алдына сыға. Таң беленеп килә. Хәҙисә инәйҙе күңеле мал кәртәһе яғына тарта. Ишекте асып ебәреү менән аҫылынып торған улын күрә. Әсә: “Эх, улым, ни эшләнең һин?!” – ти ҙә аңын юғалта.\nХәҙисә инәй улын үҙ ҡулдары менән ҡәҙерләп ерләй алмай. Йөрәк өйәнәге тотоп, һөйләшә лә алмай өс ай ята ул дауаханала. “Мөхтәрҙе көсләп өйләндереп, үҙем үлтерҙем”, – тип илай.\nВаҡыт – дауа, тигәндәй, Хәҙисә инәй аяҡҡа баҫып, йортона әйләнеп ҡайта. Тәү сиратта улына бағышлап аят уҡыта. Уның бәҫһеҙләп, соланға сығарып ырғытылған кейемдәрен иптәштәренә таратып бирә. Улының ҡәберлегенә барып ҡайтҡас, ниндәйҙер еңеллек тойғандай була. Хәҙисә инәй Мөхтәре янына көн дә йөрөй башлай. Килененең уны әрләүенә, Мораттың Мәҙинәне тыйыу урынына ҡушылып талауына ла күнегеп китә. Ә бер көн Мәҙинә ҡәйнәһен этеп ебәрә. Башы менән барып төшкән Хәҙисә инәйҙең танауынан ҡан китә. Ошонан һуң килене шымтайып ҡала, әммә ҡәйнәһенең бер кемгә лә зарланмауын аңлағас, шаша. Ошо көндән ул Хәҙисә инәйгә ҡулы аҫтына килеп эләккән әйберҙәр менән һуға башлай.\nБер көн Хәҙисә инәй йортона инә алмай. Ейәндәре мәктәптә, баҡсала, ә өйҙә Мәҙинә менән Морат булырға тейеш. Оҙаҡ ҡына тупһала ултырғандан һуң ишек асыла. Ошонан һуң күп тә үтмәй, Хәҙисә инәй ауырып китә. Тән температураһы, ҡан баҫымы ныҡ күтәрелгән әбейгә табип саҡыртыусы табылмай. Килене: “Тиҙерәк дөмөгөрһөң!” – тиеүҙән дә тартынмай. Ә кискеһен иҫе инерле-сығырлы булып ятҡан әбейҙе Мәҙинә ишек алдындағы яғылмай торған усаҡлыҡҡа һөйрәп сығара.\nАуыл халҡы Мәҙинәнең ҡайныһы менән ирле-ҡатынлы булып йәшәй башлағанын ишетеп, шаҡ ҡата. “Булмаҫ, ғәйбәттер. Ул нисек иреңдең атаһы – үҙеңдән ҡырҡ йәшкә өлкән, теше ҡойолоп бөткән бабай менән ятмаҡ кәрәк. Хәҙисә инәй ҙә бар бит әле!” – ти күптәр. Шул саҡ кемдер әбейҙең күптән күренмәүе тураһында әйтә. Мәҙинә күптәрҙе ҡәйнәһенең ниндәйҙер ауылға китеүе хаҡында алдаған да булып сыға. Бала күңеле – быяла, тигәндәй, балалар баҡсаһына йөрөгән Мәҙинәнең ҡыҙы: “Хәҙер беҙҙең ҡартатай – атай булды”, – тип һөйләнеүен хәтергә алалар.\nКүршеләр бикле усаҡлыҡты емереп инә. Өшөгән, аңын юғалтҡан Хәҙисә инәйҙе дауаханаға алып киләләр. “Ниңә генә ҡотҡарҙығыҙ? – тип үпкә белдерә һуңынан уларға әбей. – Мөхтәремде көсләп өйләндереп, башына еткәнем өсөн яза ине бит миңә”.\nХәҙисә инәй тормош иптәше һәм килене өҫтөнән ғариза яҙыуҙан да баш тартты. Дауаханала үткән аҙналар эсендә уға йән йүгергәндәй булды, үлем тураһында хыялланған әбекәй ҡояш ҡалҡыуын түҙемһеҙлек менән көтөп ала. Тарамыштай ҡулдары менән карауат япмаһына тотоноп, тәҙрәнән төшкән нурҙарға ҡаршы ынтыла, уға битен ҡуйып иркәләнә. Әйтерһең дә, яҙмыштың әсе елдәренә бирешмәгән яңғыҙ һәм бәхетһеҙ көҙгө сәскә...


Каникул артта ҡалды, алда яңы уҡыу йылы һәм байрамдар\n14 Ноябрь 2019, 18:01\nБына каникулдар үтеп тә китте... Балалар күңелендә йәйге каникул оҙаҡ һаҡланасаҡ.\nБына каникулдар үтеп тә китте... Балалар күңелендә йәйге каникул оҙаҡ һаҡланасаҡ. Йәй көнө Йәремкә ауылында социаль мәҙәни хеҙмәткәрҙәр тарафынан күп төрлө ҡыҙыҡлы уйындар, викториналар, конкурстар, экскурсиялар, экологик акциялар үткәрелгән. Был саралар балаларға тыуған илде яратырға, тәбиғәтте һаҡларға өйрәтте, патриотик, эстетик, әхләҡи тәрбиә бирҙе.\nЛагерҙы ябыу тантанаһы ла ҡыҙыҡлы үтте. Уҡыусылар өсөн бай йөкмәткеле программа, «Бына йәй үтеп тә китте” тигән сара әҙерләгәндәр ине. Байрамдың иң әүҙем ҡатнашыусыларына тәмле приздар, премиялар, дипломдар таратылды. Уларҙың спонсоры Альбина Садыҡова булды.\nБайрам табында ул шулай уҡ ата-әсәләр исеменән сығыш яһаны, балаларҙы яңы уҡыу йылы менән ҡотланы, Дүртөйлө ауыл Советы ауыл биләмәһе башлығы\nЛ. Ғибатоваға рәхмәт белдереп, бүләктәр тапшырҙы.


Рөстәм Хәмитов Башҡортостан халҡы һорауҙарына яуап бирәсәк - GTRK.TV — Новости Уфы и РБ\nРөстәм Хәмитов Башҡортостан халҡы һорауҙарына яуап бирәсәк\n7 апрелдә республика башлығы менән тура бәйләнеш ойошторола. Һорауҙарҙы бөгөн үк еткерергә мөмкин. Беҙҙең телерадиокомпания бәйләнеш өсөн бушлай ҡыҙыу линия булдырҙы. 8 800 700 88 25 һандары буйынса йәки ГТРК нөктә РУ сайтында Рөстәм Хәмитовҡа һорауҙарҙы ҡалдырырға мөмкин. Быға тиклем республика башлығы менән ойошторолған тура бәйләнештәр барышында башлыса, торлаҡ, балалар баҡсаһы, эш хаҡы, һаулыҡ һаҡлау, мөғариф тармаҡтарына, торлаҡ – кҡнкүреш хужалығы, агросәнәғәт комплексы, мәғәниәт һәм спортҡа ҡағылышлы һорауҙар күп булды. Рөстәм Хәмитов менән тура бәйләнеш 7 апрель көнө 19 сәғәттә башлана. Рәсәй 24 – Башҡортостан телеканалында тура трансляция ойошторола.\n25 марта Өфөлә Затон биҫтәһенә илткән юлда төҙөлгән үткәүелде урамдың ике яғынан ҡуйылған тимер-бетон таяуҙарға беркеттеләр\nХәбәрҙәр - 19.07.18\nХәбәрҙәр - 18.07.18\nХәбәрҙәр - 17.07.18\nИл тарихын һөйләгән етмеш ете хат\nБөйөк Ватан һуғышының дәһшәтле көндәрен һөйләгән етмеш ете төрлө хат. Ауырғазы районы Юламан ауылында йәшәүсе Никитиндар ғаиләһе ҡартатаһы яҙған хаттарҙы тапҡан. Емельян Никитиндың ҡатыны Рәйсә был хазиналарҙы һандыҡ төбөндә һаҡлаған. Сыуаш телендә яҙылған хаттарҙы улар рус теленә тәржемә итеп,...\nАмериканың Гаваи штаттарында вулкан бомбаһы туристик судноға төшкән. Унда ике айҙан ашыу Килауэа вулканы урғыла. Һөҙөмтәлә янар туптар океанға төшә. Шуларҙың берәүһе туристарҙы йөрөткән һыу судноһына килеп эләгә. Уның ҙурлығы баскетбол тубы хәтлем генә булһа ла, 23 кеше зыян күргән. Ә Ҡара...\nАғиҙел ҡалаһының элекке башлығы Салауаттағы 16-сы холоҡ төҙәтеү колонияһында яңы профессияны үҙләштерә. Ул бер-нисә йыл элек айырыуса ҙур күләмдә ришүәт алған өсөн 5 йылға иркекнән мәхрүм ителә. Был видео кадрҙар бер-нисә йыл элек Ағиҙел ҡалаһында төшөрөлә. Унда беҙҙең телерадиокомпания...\nОрфан ауырыуҙарҙан интеккәндәргә ярҙам\nОрфан, йәғни һирәк осраған сирҙәрҙән интеккән кешеләрҙең тормош сифаты һәм ғүмер оҙонлоғо махсус дарыуҙарға бәйле. Был препараттар ҡиммәтле, ә сирлеләр улар менән бюджет иҫәбенә тәьмин ителә. Башҡортостанда ошо маҡсатҡа йыл һайын 800 миллион һум аҡса талап ителә. Әлегә һирәк сиргә дусарҙарҙы...\nУрал аръяғы райондарында быйыл бесән юҡ. Быға яҙҙың һыуыҡ килеүе һәм июнь айында ямғыр яумауы сәбәпсе. Хужалыҡтар көндәр артабан да шулай ҡоро торһа, мал аҙығы булмаҫ тип ҡурҡа. Әбйәлил аграрийҙары был мәсьәләне хәл итеү юлын да тапҡан. Бында әле лә йәйге сәсеү эштәре дауам итә. Хәбәрсебеҙ Закир...\nБашҡортостанда ҡойон ҡотора\nБашҡортостанда дауыл йорттарҙың ҡыйығын осороп, ағастарҙы йыҡҡан. Ғәҙәттән тыш хәлдәр министрлығы тәбиғәт ғәрәсәте тураһында алдан уҡ хәбәр иткәйне. Был юлы ҡойон Ишембай районына тура килде. Түбәнге Әрмет ауылында көслө ел бер йорттоң ҡыйығын тулыһынса алып ташлаған, тағы ла бер нисәүһенекен...\nРеспубликала Ғәҙәттән тыш хәлдәр министрлығы дауыл хәүефе тураһында иҫкәртә\nБөгөн, 18 июлдә төбәктә елдең тиҙлеге секундына 20 метрға етеүе ихтимал, тип хәбәр итәләр гидрометеорология үҙәгенән. Юлдарҙа томан төшөүе фаразлана. Шуға ла белгестәр алыҫ араларға сыҡмаҫҡа кәңәш итә. Шулай уҡ, йәйәүлеләргә электр сымдарының бағаналары, реклама таҡталары, ағастар эргәһенә яҡын...\nТормош дилбәгәһен үҙ ҡулдарына алғандар\nИглин районы Пушкинское ауылы халҡы дәүләттән ярҙам көтөп йәшәмәй, ә тормош дилбәгәһен үҙ ҡулдарында ныҡлы тота. Бер нисә йыл юлһыҙ ыҙалағандан һуң уны үҙҙәре төҙөкләндерә башлай. Ауылдарҙа тәртип һәм төҙөкләндереү эштәрен ойоштороу өсөн староста вазифаһын тергеҙеү тураһында һүҙ яңы...\nҺыу бар – балыҡ юҡ\nРеспублика кибеттәрендә һатылған балыҡтың тик 5% үҙебеҙҙә етештерелә. Ни өсөн Башҡортостандың бай йылға-күлдәре буш тора. Евгений ... Өфө янында урынлашҡан быуала шәхси эшҡыуарлыҡ менән 10 йылдан ашыу шөғөлләнә. Ташландыҡ хәлдә булған урында ул бөгөн һаҙан, суртан, табан балыҡ һәм башҡа төр...\nТөҙөлөшө оҙаҡҡа һуғылған йорттарҙың һаны артҡандан-арта\nРөстәм Хәмитов республикала алданған өлөшсөләрҙең хоҡуҡтарын яҡлау йәһәтенән үткән йылда күрелгән сараларҙы ҡәнәғәтләнерлек түгел, тип баһаланы. Төҙөлөшө оҙаҡҡа һуҙылған 5 йорт файҙаланыуға тапшырылған. 276 ғаиләнең мәнфәғәтен үтәүгә өлгәшелгән. Ҡаза күргәндәр исемлегендә 2014 кеше...\n“Башҡортостандың элиталы орлоҡтары” ауыл хужалығы тауарҙары етештереү кооперативына нигеҙ һалған Шишмә селекция үҙәге белгестәре республикала төбәккә яраҡлаштырылған сорттарҙы үрсетеүгә өҫтөнлөк биреү яҡлы. Ғалимдар менән етештереүселәрҙе берләштергән үҙәктең бурыстары һәм үҫеш мөмкинлектәре менән...


Йөҙҙән ашыу фермерға 170 миллион һум ярҙам\nАуыл хужалығында үҙ эшен башлаған йүнселдәр грант алды. Аҡсалата ярҙамдың күләме уртаса миллион ярым һум тирәһе. Был гранттар үтә лә ваҡытлы, ти эшҡыуарҙар. Сит илдән аҙыҡ-түлек индереү тыйылған осорҙа урындағы етештереүселәргә үҫер өсөн ҙур мөмкинлектәр асыла. Дәүләт ярҙамы менән эште киңерәк йәйелдереү тағы ла еңелерәккә төшә. Грант алыусылар араһында Архангел районы эшҡыуары Айбулат Шәрфетдинов та бар. Йүнсел ғаилә малсылығы менән шөғөлләнә. Яҡын арала ул йылҡы үрсетеүҙе күҙ уңында тота.\nАйбулат Шәрәфетдиновтың эше ысын мәғәнәһендә ғаилә малсылығы. Ауыл хужалығына ул ҡыҙҙары менән кейәүҙәрен дә йәлеп иткән. Әле йүнселдең ҡураһында 55 баш һыйыр иҫәпләнә. Тиҫтәгә яҡын йылҡы малы ла бар. Киләсәктә бейәләр һанын арттырыу хыялы менән яна. Бирәм тигән ҡолона - сығарып ҡуйыр юлына, тигәндәй Айбулат Фәрит улының был ниәте лә тормошҡа ашасаҡ. Фермерҙы баш ҡалаға грант алырға саҡырғандар.\nАйбулат Шәрәфетдинов туҡһанынсы йылдар башынан алып малсылыҡ менән шөғөлләнә. Ике йыл әрме хеҙмәтен һанамағанда, ауылдан ситкә сыҡҡаным да юҡ, ти эшҡыуар.\nБыйыл грант алыусы фермер хужалыҡтары башлыса төпкөлдәрҙән. Комиссия ағзалары махсус рәүештә ҡеүәтле хужалыҡтар, эш урындары булмаған ауылдарҙы һайларға тырышҡан. Һөҙөмтәлә дәүләт ярҙамы алырға 102 фермер саҡырылған. Уларға йәмғеһе 170 миллион һумға грант тапшырылды.\nАйбулат Шәрәфетдинов иһә 2 миллион 160 мең һумлыҡ дәүләт ярҙамы алды. Был аҡсалар йылҡы һанын арттырыу ғына түгел, техника алыуға ла етә, ти йүнсел. Бер һүҙ менән әйткәндә, ярҙам баһалап бөткөһөҙ.\nЙөҙҙән ашыу грант алыусының 65 крәҫтиән фермер хужалыҡтары булһа, ҡалғандары ғаилә фермаһы ойоштороусылар. Алған аҡсаларҙы улар техника, мал һәм ауыл хужалығы кәрәк-яраҡтары һатып алыуға тотона ала. Берҙән-бер талап хужалыҡтар яҡшы һөҙөмтә күрһәтергә бурыслы.\nҮҙ эшен башлаған фермерҙарға ярҙам итеү программаһы республикала өс йылдан ашыу эшләй .Ошо ваҡыт эсендә өс йөҙҙән ашыу эшҡыуар дәүләттән 520 миллион һумдан ашыу грант алған. Был иһә ауыл хужалығы министрлығының йүнселдәргә күрһәткән ярҙамының бер өлөшө генә.


Башҡарылған эштәр барланды\n14 Июль , 10:35\nХәбәр итеүебеҙсә, 30 июндә муниципаль район хакимиәте бинаһында “Берҙәм Рәсәй” партияһы урындағы бүлексәһенең киңәйтелгән ултырышы үтте. Уның эшендә Башҡортостан Дәүләт Йыйылышы – Ҡоролтай Рәйесе урынбаҫары Рөстәм Рифат улы Ишмөхәмәтов ҡатнашып, Ҡоролтай депутаты булараҡ отчет менән сығыш яһаны.\nР.Ишмөхәмәтов әйтеүенсә, әле бындай отчеттарҙы “Берҙәм Рәсәй”ҙең Дәүләт Думаһынан алып урындағы Советтарға тиклем бөтә кимәлдәге депутаттары ла биреп, башҡарылған эштәрҙе барлап ҡына ҡалмай, өлгөрөп еткән мәсьәләләрҙе лә асыҡлай, ниәтләп тә, әлегә үтәп булмағандарын байҡай.\nБР Дәүләт Йыйылышы – Ҡоролтай депутаттары эшмәкәрлегенә килгәндә, 2018 йылдан 2021 йылдың июненә тиклем арауыҡта тормоштоң төрлө өлкәләренә ҡағылған бөтәһе 505 закон ҡабул ителгән. Мәҫәлән, пандемия осоронда граждандарҙы һәм бизнесты яҡлауға; суррогат алкоголь һәм эскелек таралыуға ҡаршы йүнәлтелгән тотош закондар блогы ҡабул ителгән, бәлиғ булмағандарға шыйығайтылған газ, снюс, вейп, тәмәке ҡатнашмалары, кальян һымаҡ нәмәләр һатыу тыйылған; ике һәм унан күберәк балалы ғаиләләргә, йәшәү урынына ҡарамаҫтан, кесе балаға мәктәпте һайлағанда өҫтөнлөк булдырылған, бала ҡабул иткән һәм патронат ғаиләләргә балалар пособиеһын индексациялау билдәләнгән, баҡсасылыҡ ширҡәттәренә дәүләт ярҙамы тураһында закон ҡабул ителгән һ.б.\nЗакондар сығарыуҙан тыш, депутаттар эшмәкәрлегендә һайлаусыларҙың наказын үтәү ҙур урын биләй. 2018 йылдан 2020 йылға тиклемге осорға Ғафури районы биләмәһендә 49 наказ үтәлгән – бөтәһе 9,3 миллион һумлыҡ. Уларҙың төп өлөшө “Берҙәм Рәсәй” партияһының “Аныҡ эштәр” проекты сиктәрендә бойомға ашырылған.\nАғымдағы 2021 йылға Ғафури районында “Аныҡ эштәр” проекты сиктәрендә бөтәһе 3,2 миллион һумға һайлаусыларҙың 10 наказын үтәү планлаштырылған. Улар араһында: Имәндәш, Оло Үтәш, Юлыҡ ауыл-\nдары мәктәптәрендә тәҙрә блоктарын алмаштырыу; Красноусолда Ҡыҙыл Ялан, Сахалин, Салауат Юлаев, Чушкин, Богоявлен, Патриотик, Мәжит Ғафури, Берҙәмлек, Спорт, Юбилей, Сәғит Агиш урамдарын яҡтыртыуға урам яҡтыртҡыстары алыу; Мораҡ ауыл мәҙәниәт йорто ҡаҙанлығының ҡыйығын йүнәтеү өсөн материалдар һатып алыу; Яңғыҙҡайын мәктәбенә инеү урынына ағымдағы ремонт; Н.А.Мәжитов исемендәге Красноусол башҡорт гимназия-интернатына йыһаз һәм ҡорамалдар һатып алыу һәм башҡа эштәр.\nБыл проекттарҙы бойомға ашырыу өсөн аҡса ҡаралған. Быйылғы йыл һуҙымында улар эшләнеп бөтөрөнә ышаныс бар, тип билдәләне Рөстәм Рифат улы.\nЕтди сығымдар талап иткән, шул сәбәпле “Аныҡ эштәр” сигенә генә инә алмаған ҙур ҡоласлы мәсьәләләр төрлө тармаҡ министрлыҡтары һәм ведомстволары менән берлектә хәл ителеүен дә һыҙыҡ өҫтөнә алды Р.Ишмөхәмәтов. Әйтәйек, тап ошолай итеп районға өҫтәмә рәүештә ике ашығыс ярҙам машинаһы бүлдереүгә, Сәйетбаба ауылында табиплыҡ амбулаторияһына капиталь ремонт үткәреүгә, ҡыйбатлы теш дауалау ҡорамалдары һатып алыуға, Ағиҙел аша ҙур күпергә капиталь ремонт эшләтеүгә (әле бында эш ҡыҙыу бара) өлгәшелгән. Ҡайһы бер эштәр бағыусылар аҡсаһы ярҙамында башҡарыла. Һуңғы йылда ғына 300 мең һумлыҡ бағыусылыҡ ярҙамы күрһәтелгән: был аҡсаға мәктәп уҡыусылары өсөн ноутбуктар һатып алынған, ветерандарға гәзит-журналдар яҙҙырылған, спорт һәм музыка командалары өсөн спорт формалары, музыка ҡоралдары һатып алынған, әҙ тәьмин ителгән ғаиләләргә памперстар һатып алып бирелгән, башҡа төрлө адреслы ярҙам күрһәтелгән. Шулай уҡ бер ни тиклем эштәр “Атайсал – кесе Ватан” проекты сиктәрендә лә башҡарылған. Р.Ишмөхәмәтов инициативаһы буйынса район биләмәһендә дөйөм хаҡы 2 миллион һум самаһы тәшкил иткән 7 проект башланған.\nРайонда киләсәккә төбәлгән эштәр ҙә күп. Рөстәм Рифат улы билдәләп китеүенсә, ул үҙе өсөн иң яҡын арауыҡҡа һайлаусыларҙың төп наказы тип район үҙәгендәге “Йәштәр” биҫтәһенә газ үткәреүҙе, Ҡауарҙы ауылында мәҙәниәт йорто төҙөлөшөн, Заречный һәм бүтән алыҫ ауылдарға интернет үткәреүҙе иҫәпләй. Газ, һыу үткәреү, төҙөкләндереү, ишле ғаиләләргә ярҙам менән бәйле башҡа көнүҙәк һорауҙар ҙа етерлек, һәм улар өҫтөндә эш дауам итә.\nОтчетын тамамлап, Р.Р.Ишмөхәмәтов артабан да һайлаусылар наказдарын үтәү өсөн мөмкин булғандың барыһын да эшләргә вәғәҙә итте, проблемалы һорауҙар буйынса әүҙемерәк мөрәжәғәт итергә саҡырҙы.


Йәшел ҡуян » Журнал\nЖурнал для детей » Журнал тураһында » Авторҙар » Йәшел ҡуян\nБаҫылды : 1-01-2014, 21:22 |\nРубрика: Авторҙар / Өфитәр кәңәштәре / Минең ғаиләм\n"Аҡбуҙат"та баҫылған: 01-2014\nИсеме: Йәшел ҡуян\nАвтор: Фәйрүзә Фәтҡуллина\nАвторҙар / Өфитәр кәңәштәре / Минең ғаиләм\nАзалия бөгөн балалар баҡсаһына барманы. Иртән торһа, тәненә ҡыҙыл таптар сығып бөткән. Әсәһе өйгә табип саҡыртты. Аҡ халат кейгән врач апай ҡыҙҙың һыу сәсәге (ветрянка) менән сирләгәнен әйтте. Ҡысытҡан урынына йәшел дарыу һөртөргә ҡушты. Әсәһе табипты оҙатып өйгә инһә, ни күрһен! Ҡыҙы аҡ ҡуянын ҡыҙылға буяған.\n- Ҡуяныма минең ауырыуым йоҡҡан, уға һыу сәскәһе сыҡҡан, - тине аҡланып ҡыҙ.\n- Һыу сәскәһе түгел, ә һыу сәсәге, - тип көлдө әсәһе, ҡыҙының тәненә йәшел төҫтәге шыйыҡса (зеленка) һөртә-һөртә.\nАзалия көҙгөлә үҙен күрҙе лә илап ебәрҙе:\n- Хәҙер мине бер кем дә танымаясаҡ. Япраҡҡа оҡшап ҡалдым...\n- Борсолма, йыуһаң бөтә бит ул! Аҙаҡ урыныңда йөйҙәр ҙә ҡалмаҫ. Шаҙра булғың килмәйҙер бит, - тигәс, ҡыҙ тынысланып ҡуйҙы. Унан, әсәһе икенсе бүлмәгә сығыу менән, ҡуянын да йәшелгә буяй һалды. Ҡуяндың да шаҙра булғыһы килмәҫ бит инде.


Иғтибар: яңы конкурс – “Минең батырым”! » "Йәшлек" гәзите\nГазета "Йәшлек" » Яңылыҡтар таҫмаһы » Иғтибар: яңы конкурс – “Минең батырым”!\nИр-егеттәргә һөйөү һәм ихтирам менән\nХөрмәтле, йәмәғәт, һеҙҙең күптәрегеҙ “Йәшлек” иғлан иткән төрлө конкурста үҙен һынап ҡарағаны бар. Рәхмәт, һеҙгә! Шундай әүҙем уҡыусыларыбыҙ менән беҙҙең һәр ярыш ҡыҙыҡлы, бай йөкмәткеле үтә. Конкурсты башлап ебәрерлек байрамдар, яҡшы ваҡиғалар ҙа булып тора бит әле ул, рәхмәт төшкөрө. Бына тағы бер форсаты сыҡты – тиҙҙән 23 февраль етә. Ир-егеттәргә иҫтәлекле, ғүмерҙә лә онотолмаҫ бүләк эшләргә мөмкин. Башлайбыҙ, дуҫтар!\nҠатын-ҡыҙҙар тормош дилбегәһен нисек кенә үҙ ҡулдарына алырға маташмаһын, ир-атһыҙ барыбер әллә ни алыҫ китә алмаясаҡ. Юҡ-юҡта ирҙең көслө иңе лә, ҡулы ла, кәңәше лә кәрәк. Дәртле, егәрле, ныҡыш бит ул беҙҙең ҡусты-ағайҙар, атай-олатайҙар, еҙнәләр һәм кейәүҙәр. Бер һүҙ менән әйткәндә – батырҙар.\nҠыҫҡаһы, яңы конкурсыбыҙ “Минең батырым” тип атала. Ул – фотоконкурс. Шарттары һәр ваҡыттағыса ябай һәм еңел: ғаиләгеҙҙәге көслө затты эш-шөғөлө мәлендә фотоға төшөрәһегеҙ йә булған шундай фотоһын беҙгә ебәрәһегеҙ. Өҫтәп, һеҙҙең өсөн был кеше ниндәй батыр, ниндәй шәп икәнен дә яҙырға (5 – 10 һөйләм менән) онотмағыҙ. Үҙенсәлекле фотоларҙы ошо фотоальбомға һалығыҙ, көтөп ҡалабыҙ.\nЯҙманы репост яһағыҙ, дуҫтарығыҙҙы саҡырығыҙ. Фотоларҙы баһалағанда нисә дуҫығыҙ беҙҙең төркөмдә торғаны ла тикшереләсәк.\nКонкурс эштәре 20 февралгә тиклем ҡабул ителә. Ҡатын-ҡыҙҙар, батырҙарығыҙҙы барлағыҙ!\nСығыу ваҡыты 10-02-2017, 14:56 | Ҡаранылар: 951\nЯңы фотоконкурс – «Минең дуҫҡайым»!


Зөһрә Рәхмәтуллинаның ҡыҙы башҡорт телен өйрәтә\n17 Август , 23:00\nДәүләт Думаһы депутаты был турала нимә тип яҙҙы?\nДәүләт һәм йәмәғәт эшмәкәре, философия фәндәре докторы, VI һәм VII саҡырылыш Дәүләт Думаһы депутаты, Башҡортостан Халыҡтары ассамблеяһы рәйесе Зөһрә Йыһанур ҡыҙы Рәхмәтуллина - Иглин районының Түбәнге Ләмәҙ ауылында тыуып үҫкән башҡорт ҡыҙы. Ул һәр саҡ тамырҙары менән ғорурланып йәшәй, туған телендә матур һөйләшә, шиғырҙар яҙа. Тормош юлының күп өлөшө ҡала мөхитендә үтһә лә, ҡыҙында ла туған телгә һөйөү уятыуға өлгәшкән.\n“Бөгөн 1,9 йәшлек ейәнсәрем “Ҡайҙа Буран?” тигән һорауыма ”Белмәйем, нәнәй” тип яуап бирҙе.\nТуған телде белеү, аралашыу, уҡыу, яҙыу, йырлау – тормош һәм тәбиғәт законы. Туған телде һаҡламаған үҙен дә һаҡламаҫ, тигән боронғо башҡорттар. Минең бәләкәй генә ейәнсәрҙәрем башҡортса белә. Ҡыҙым, уларҙың әсәһе, рус, инглиз телдәрен яҡшы, итальян һәм француз телдәрен аралашыу кимәлендә белеүе менән түгел, ә ҡала шарттарында туған телен белеүе менән ғорурлана. Ниңә? Беҙ, ата-әсәһе, балабыҙға туған телгә, мәҙәниәткә, тарихҡа һөйөү һалыуға өлгәшкәнгә. Тел ғүмере ғаиләлә тыуа: ата-әсә уны балаға өйрәтә, улар иһә эстафета буйлап артабан тапшыра.\nМин балаларым башҡортса иҫ китмәле моңло, наҙлы, йомшаҡ телдә аралашҡанға сикһеҙ ғорурланам. Ҡыҙыбыҙ иҡтисадсы, доцент, юғары уҡыу йортонда эшләй, тик телде өйрәнеү методикаһына ҡыҙыҡһыныу (ә уның принциптары бөтә телдәр өсөн бер төрлө) лингвистикаға бәйле түгел: бөгөн уның башҡорт телен өйрәнеү буйынса 22 дәресен Ютубта ирекле ҡарарға мөмкин (Инстаграмда һылтамаһы). Ә иң ҡыҙығы: был дәрестәрҙе уҡыйҙар, фекерҙәре менән уртаҡлашалар, уға рәхмәт һүҙҙәре яҙалар! Һәм мин дә ҡыҙыбыҙға рәхмәтлемен: ата-әсә ҡулынан эстафетаны ҡабул итеп, үҙ балаларына тапшырғаны өсөн!” – тип яҙҙы Зөһрә Йыһанур ҡыҙы социаль селтәрҙәге сәхифәһендә.\nФото: Зөһрә Рәхмәтуллинаның ғаилә архивы.


Ауыл халҡы картуфҡа ҡарағанда киндергә өҫтөнлөк бирә\nСираттағы "Мәк" операцияһы ауыл халҡы наркомания таралыуына әүҙем булышлыҡ итә тигән һығымтаға килтерҙе. Уларҙың күбеһе аңды томалаусы үлән өлгөргән ваҡытта баҫыу һәм баҡсаларҙы баҫып алыусы наркомандарға һатыр өсөн махсус рәүештә мәк һәм киндер үләне үҫтерә икән.\nНаркополицияның фекеренсә, был үләндәрҙе үҫтереүгә ауыл халҡының закондарҙы белмәүе һәм ауыр финанс хәле сәбәп булып тора. Ә ауылда йәшәүселәр бөгөн мәк һәм киндер үҫтереү закон тарафынан тыйылыуын белергә тейеш, әлбиттә. Ә инде уға ҡолаҡ һалмаусылар 500 минималь хеҙмәт хаҡы күләмендә штраф түләүгә тарттырыла, ул саҡта ла алама ғәҙәт ен ташламағандарҙың һигеҙ йылға тиклем рәшәткә артына эләгеү е лә ихтимал!\nӘммә закондарҙы белеп тә ҡайһы бер ауыл кешеләре бәләкәй генә эш хаҡы йәки пенсияһына өҫтәмәнән баш тарта алмай. Үткәрелгән мәк һаламының бер стаканын 500 - 700 һумға һатырғ а була, үләнгә һорау ҙур, шуға күрә халыҡ мәк һәм киндерҙе картуф - кишерҙән дә яҡшыраҡ тәрбиәләп үҫтерә. Ошондай баҡсасыларҙың береһе Балтас районында асыҡланды. 72 йәшлек ә бейҙең мунса соланында оперативниктар ун килограмдан ашыу мә к тапты. Әбекәй мәкте бары тик кулинарияла файҙаланыу өсөн ү ҫтерәм тип ышандырырға тырыша, ә үләнен, йәнәһе, сығарып\nырғытырға өлгөрмәгән. Әммә пенсионерканың ике йыл дауамында наркотиктар менән һатыу итеүе күптәргә билдәле. Шуға күрә уның законһыҙ кәсеп менән шөғөлләнеүен иҫбатлау ҡыйын булманы.\n"Мәк" операцияһы һөҙөмтәһендә 319 кеше яуаплылыҡҡа тарттырылды. Тағы 621- ен административ яза көтә. Наркополиция халыҡтан 350 килограмдан ашыу наркотик тартып а лды һәм 50 гектар тәшкил иткән 47 мәк һәм киндер баҫыуын асыҡланы. Дөйөм алғанда тәртип һаҡсылары көсө менән составында наркотик матдә булған 900 тонна үҫемлек юҡ ителде .


Һаулыҡ һаҡлау » Страница 5 » "Йәшлек" гәзите\nГазета "Йәшлек" » Новости » Һаулыҡ һаҡлау » Страница 5\nНовости / Һаулыҡ һаҡлау // 14-07-2018, 06:30\nЖелатин тирелә матдәләр һәм кислоталар алмашыныуына ыңғай йоғонто яһай. Ул бәләкәй йыйырсыҡтарҙы бөтөрөргә булышлыҡ итә, тирене йомшарта, ағарта, ҡан әйләнешен яҡшырта. Шуға күрә лә уны матурлыҡ салондарында тирене шымартыу, икенсе эйәкте тарттырыу өсөн ҡулланалар.\nУны әҙерләү өсөн бер балғалаҡ желатин, 100 мл һыу, өс ҡалаҡ бал, 0,5 стакан глицерин һәм 1 г салицил кислотаһы алына. Барыһын бергә ҡушып, эҫе һыуға банка менән ултыртырға һәм масса бер төҫкә ингәнсе бутарға. Әҙерәк тотҡас, һыуҙан алырға һәм һыуынғансы ныҡ ҡына итеп туҡырға. Желеға оҡшаш крем килеп сығырға тейеш. Әҙер кремды көн һайын йоҡларҙан 2 сәғәт алда биткә 20 минутҡа һөртөп ҡалдырырға. Тирегә һеңмәй ҡалғанын еүеш туҡыма менән һөртөп алырға.\nБыл крем бер ай ҡулланырға етә, уны һыуытҡыста һаҡларға кәрәк. Биткә һөртөр өсөн кәрәген генә алып, бер аҙ йылынғанын көтөргә.\nНовости / Һаулыҡ һаҡлау // 12-07-2018, 07:00\nНиһайәт, ысын йәй килде. Көндәр ҡыҙҙыра. Аяҡтар үҙҙәренән-үҙҙәре йылға буйына тартыла. Бигерәк тә бала-сағалар һыу буйынан ҡайтып инмәй. Эҫелә һыу инеүе рәхәт тә, күңелле лә, сәләмәтлек өсөн дә файҙалы. Әммә һаҡланыу саралары хаҡында ла оноторға ярамай. Һыу инеү һәм тәүге ярҙам күрһәтеү ҡағиҙәләрен белеү һәр кем өсөн мөһим....\nНовости / Һаулыҡ һаҡлау // 12-07-2018, 05:30\nГөлнара, 45 йәш....\nНовости / Һаулыҡ һаҡлау // 5-07-2018, 07:00\n«Минең ун дүрт йәшлек ҡыҙым бар. Үҙем дә аңлайым – үҫмерлек осоро... Уның өсөн бер монстр һымаҡмын хәҙер: нимә генә тиһәм дә – ырылдай, әрләшә, ишетмәй йәиһә бөтөнләй ҡысҡырып илай башлай. Мәҫәлән, кисә кисен эштән ҡайтып инһәм, һауыт-һаба йыуылмаған. Ни өсөн, тиеүгә, балам: «Мин һиңә ялланмағанмын, мине ҡаҡшаттың, һиңә нимә етмәй, миңә бәйләнмәһәң йоҡлай алмайһыңмы?» – тип ҡысҡырҙы ла һүгенеп тә ҡуйҙы. Сикһеҙ аптырауҙан үҙем дә ҡысҡырҙым, әрләнем, телефонын көс-хәл менән тартып алып (наказание), интернетты һүндерҙем. Бөгөн өйҙә үле тынлыҡ: үсекһә, гел шулай аҙналап һөйләшмәй йөрөй. Атаһы (уның менән айырылышҡанбыҙ, үҙ ғаиләһе бар) шылтыратҡайны, бөтәһен дә һөйләп бирҙем. Ул да борсола, йәйге каникулда үҙенә алып ҡайтырға һораны, бәлки бер ай эсендә тынысланыр, тигән ниәттән. Тәүҙә тәҡдименә риза булдым да, хәҙер ҡурҡыуға ҡалдым: ә ҡыҙыма унда оҡшап ҡуйһа, улар менән йәшәйем, тиһә? Икенсе яҡтан, уның ошо истерикалары мине лә сығырымдан сығара. Үҙемде нисек тоторға һуң? Гел генә бер бөртөк балама ҡысҡырып ултырғым килмәй, минең генә түгел, уның да психикаһы ҡаҡшайҙыр бит?”...\nНовости / Һаулыҡ һаҡлау // 1-07-2018, 07:00\nНовости / Һаулыҡ һаҡлау // 30-06-2018, 07:00\nБөгөн дөрөҫ туҡланыуға ҡыҙыҡһыныу көсәйгәндә кәзә һөтөнөң дә популярлығы арта бара. Кәзә һөтө нимәһе менән файҙалы һәм нимәһе менән һыйыр һөтөнән яҡшыраҡ?...\nНовости / Һаулыҡ һаҡлау // 29-06-2018, 07:00\n“Ирем менән туғыҙ йыл йәшәйбеҙ. Ялҡтым. Уның күңелһеҙ, маҡсатһыҙ, ынтылышһыҙ, өнһөҙ, гел генә һытыҡ сырайлы икәнен нишләп дуҫлашҡанда күрмәнем икән, тиер инем, беҙҙе димләп өйләндерҙеләр. Эсмәй. Тарта. Бергә түшәк бүлешмәгәнебеҙгә ике йылдан да ашты. Уның үҙ аҡсаһы, минең – үҙемдеке. АРЫНЫМ. КҮРӘ АЛМАЙЫМ. Ситтән ҡарағанда беҙ бик яҡшы йәшәгән парбыҙ. Үҙ тормошом хаҡында бер кем менән дә бүлешкәнем юҡ, шулай ҙа шөрләтә: айырылһам, яҡындарым – дуҫтарым, туғандарым аңлармы икән?”\nАшаған ризыҡ ашҡаҙанда нисә сәғәт һаҡлана?\nНовости / Һаулыҡ һаҡлау // 27-06-2018, 07:00\nАҙыҡ\tЭшкәртелеү ваҡыты\nҺыу\t- шунда уҡ эсәктәргә төшә\nҺут\t15 – 20 минут\nЙәшелсә һурпаһы - 15 – 20 минут\nЙәшелсә, йәшелсәнән майһыҙ салат - 30 – 40 минут\nҮҫемлек майы менән йәшелсә салаты - 1 сәғәт\nҺыуы күп булған емеш һәм еләк - 20 минут\nӘфлисун, виноград, грейпфрут - 30 минут\nАлма, груша, персик, сейә - 40 минут\nКәбеҫтә, ҡабаҡ, кукуруз\t- 45 минут\nБешкән йәшелсә\t- 40 минут\nШалҡан, кишер, пастернак - 50 минут\nКрахмалға бай йәшелсәләр (картуф, топинамбур)\t- 1,5 – 2 сәғәт\nДөгө, ҡарабойҙай һәм тары бутҡаһы - 2 сәғәт\nҠуҙаҡлылар - 2 сәғәт\nКөнбағыш һәм ҡабаҡ орлоғо - 3 сәғәт\nСәтләүектәр -\t3 сәғәт\nҺөт ризыҡтары\t- 2 сәғәт\nЙомортҡа\t- 45 минут\nБалыҡ\t- 1 сәғәт\nҠош ите\t- 2,5 – 3 сәғәт\nҺыйыр ите\t- 4 сәғәт\nҺарыҡ ите\t- 4 сәғәт\nСусҡа ите\t- 5,5 – 6 сәғәт\nХуш еҫле сирень майы\nНовости / Һаулыҡ һаҡлау // 26-06-2018, 09:00\nСирень сәскәһенең шифалы үҙенсәлектәре халыҡ медицинаһында күптән билдәле. Унда аскорбин кислотаһы, организмға ыңғай тәьҫир итеүсе эфир майҙары һәм флавоноидтар күп. Был хуш еҫле сәскә тәндең яныуын, ауыртыуҙы һәм ялҡынһыныуҙы баҫырға һәләтле. Унан ревматизмдан, артриттан, радикулиттан, үксә тибенгеһенән һәм подагранан ярҙам итеүсе сәйҙәр, төнәтмәләр, майҙар һәм кремдар әҙерләйҙәр. Сирень майын өй шарттарында ла еңел генә әҙерләп була. Бының өсөн яңы өҙөлгән сирень сәскәһе, үҫемлек майы һәм бер литрлыҡ банка кәрәк....\nНовости / Һаулыҡ һаҡлау // 23-06-2018, 06:00\nҺимеҙлек бер кемде лә биҙәмәй. Шуға күрә лә буйына ҡарап ауырлығын контролдә тотоу бер кемгә лә ҡамасауламаҫ. Түбәндәге таблицаға күҙ һалығыҙ. Беренсе графала буй сантиметрҙарҙа күрһәтелһә, икенсе графала – һеҙгә ҡулай кәүҙә ауырлығы.\n155 51 – 53\n157 52 – 53\n159 63 – 67\n161 54 – 58\n163 56 – 60\n165 57 – 61\n167 58 – 63\n169 59 – 64\n171 60 – 65\n173 71 – 72...


Харис — Башҡорт Википедияһы\nХарис — башҡорт ир-ат исеме, башҡа төрки телле халыҡтарҙа ла ҡулланыла.\nХарис — ғәрәп телендә — ҡурсалаусы, һаҡсы; игенсе.\nЙосопов Харис Монасип улы (24 август 1929 йыл — 7 июнь 2009 йыл) — спортсы-көрәшсе, тренер, юғары мәктәп уҡытыусыһы. Профессор (1995). Дзюдо буйынса СССР‑ҙың (1975) һәм РСФСР‑ҙың (1969) атҡаҙанған тренеры, классик (1959) һәм ирекле (1960) көрәш, самбо (1967) буйынса СССР‑ҙың спорт мастеры, дзюдо буйынса халыҡ‑ара (1975), самбо буйынса Бөтә Союз (1970) категориялы судья. РСФСР‑ҙың (1989) һәм Башҡортостан Республикаһының (1999) атҡаҙанған физик культура хеҙмәткәре, СССР‑ҙың физик культура отличнигы (1989). Почёт (2005) һәм Салауат Юлаев (2004) ордендары кавалеры. Салауат районының почётлы гражданы.\nЙомағолов Харис Йомағол улы (3 ғинуар 1891 йыл — 2 ноябрь 1937 йыл) — партия һәм дәүләт, Башҡорт милли хәрәкәте эшмәкәре. Бөтә башҡорт ҡоролтайҙарында ҡатнашыусы. 1917 йылдың июленән Башҡорт мәркәз шураһы ағзаһы. 1919 йылдың майынан — Башревком рәйесе, бер үк ваҡытта сентябрь—ноябрҙә РКП(б)-ның Башҡортостан өлкә комитеты секретары. Сәйәси золом ҡорбаны. Силәбе ҡалаһындағы Көньяҡ Урал дзюдо мәктәбенә нигеҙ һалыусы, Рәсәй көрәшселәре араһында иң билдәле шәхестәрҙең береһе.\nХарис Туймаҡаев — башҡорт милли-азатлыҡ хәрәкәте эшмәкәре. Штабс-капитан (1918).\nМәймүнә бинт әл-Харис (ғәр. ميمونه بنت الحارث; 594 йылда Мәккәлә тыуған, 671 йылда ? вафат булған) — Мөхәммәт Пәйғәмбәрҙең хәләл ефеттәренең береһе, хаҡ мосолмандар Инәһе.\nМөлөков Харис Яҡуп улы (1 октябрь 1938 йыл — 28 октябрь 2012 йыл) — ғалим-физик, юғары мәктәп уҡытыусыһы. Техник фәндәр докторы (1998), профессор (2004), Башҡортостан Республикаһының атҡаҙанған фән эшмәкәре (2001).\nМәзитов Харис Ғиматдин улы (1909 йыл — ?) — Бөйөк Ватан һуғышында ҡатнашыусы, өлкән сержант. 112-се Башҡорт кавалерия дивизияһының 275-се кавалерия полкы 1-се эскадроны взводы командиры ярҙамсыһы.\nКәлмәтов Харис Сәлих улы (20 октябрь 1897 йыл — 27 ноябрь 1937 йыл) — совет партия һәм дәүләт эшмәкәре. 1924—1929 йылдарҙа Башҡортостан АССР-ының Баш суды рәйесе. Сәйәси золом ҡорбаны.\nЙүвәйриә бинт әл-Харис (ғәр. جويرية بنت الحارث; вафаты — 676 йыл, Мәҙинә) — Мөхәммәт (Пәйғәмбәр)ҙең хәләл ефеттәренең береһе, хаҡ мосолмандар Инәһе.\nШаһиев Харис Хызыр улы (2 октябрь 1949 йыл), хужалыҡ һәм дәүләт эшмәкәре. 1990—2000 йылдарҙа Ишембай район Советы рәйесе, район хакимиәте башлығы. Башҡортостан Республикаһының I—III һәм V саҡырылыш Дәүләт Йыйылышы — Ҡоролтай депутаты. Башҡортостан Республикаһының атҡаҙанған ауыл хужалығы хеҙмәткәре. Хеҙмәт Ҡыҙыл Байраҡ ордены кавалеры.\nХарисов Әхнәф Ибраһим улы (2 июнь 1914 йыл — 15 май 1977 йыл) — башҡорт яҙыусыһы, тел һәм әҙәбиәт белгесе, юғары мәктәп уҡытыусыһы. 1954—1964 йылдарҙа Тарих, тел һәм әҙәбиәт институты директоры, 1964—1977 йылдарҙа — директор урынбаҫары. Бөйөк Ватан һуғышында ҡатнашыусы. 1942 йылдан СССР Яҙыусылар союзы ағзаһы. Филология фәндәре докторы (1972), профессор (1972), Башҡорт АССР-ының атҡаҙанған фән эшмәкәре (1957) һәм Салауат Юлаев исемендәге дәүләт премияһы лауреаты (1987). Октябрь Революцияһы (1975), «Почёт Билдәһе» (1949) ордендары кавалеры. Башҡорттарҙан беренсе булып «филология фәндәре кандидаты» ғилми дәрәжәһенә диссертация яҡлаусы (1941).\nХарисов Фәррүх Харис улы (31 декабрь 1918 йыл — 13 ғинуар 1945 йыл) — Бөйөк Ватан һуғышында һәләк булған яугир, артиллерия полкының разведка отделениеһы командиры, өлкән сержант. Дан орденының тулы кавалеры.\nХарисов Фираз Фәхрәз улы (24 май 1952 йыл) — ғалим-педагог. Педагогия фәндәре докторы (2001), профессор (2004). Татарстан Республикаһының атҡаҙанған фән эшмәкәре (2007), Татарстан Республикаһы мәктәбенең атҡаҙанған уҡытыусыһы (2001), Рәсәй Федерацияһының почётлы юғары һөнәри белем биреү хеҙмәткәре (2004). Ҡәйүм Насыри исемендәге премия лауреаты (1998).\nМәлих Харис, Мәлих Харис улы Харисов (27 ғинуар 1915 йыл — 14 март 1944 йыл) — Бөйөк Ватан һуғышында һәләк булған башҡорт совет шағиры.\nРафиҡ Хафиз улы Харисов (15 август, 1957 йыл, БАССР, Ҡыйғы районы, Сирбай ауылы) — Салауат районы муниципаль районы хакимиәте башлығы (2006—2009). Башҡортостан Республикаһының мәғариф алдынғыһы.\nХариса - Гарис, Харисса, Ариса, Хәлимә, Кешкек, Халиса — шәреҡ аш-һыуының итле ризығы, тышҡы ҡиәфәте менән иҙелеп бешкән бойҙай һәм ҡош ите ашын хәтерләтә. Әрмәнстанда милли ризыҡ һанала.\n↑ Хисамитдинова Ф.Ғ., Султанова Р. И. Русско-башкирский словарь — справочник личных имен, отчеств, фамилий. — Уфа, 2004.\n↑ Общественники Армении решили всерьез заняться сохранением армянской идентичности арисы, вина и меда — PanARMENIAN.\nhttps://ba.wikipedia.org/w/index.php?title=Харис&oldid=1085859 ҡабул ителгән\nПоследний раз редактировалась 19 октябрь 2021 в 14:48\nБыл бит һуңғы тапҡыр 14:48 19 октябрь 2021 үҙгәртелгән.


ҠАРТАЙҒАС ТА БӘХЕТ КӘРӘК...\n11 Декабрь 2019, 22:00\n...Хәбәрен һөйләй-һөйләй беҙгә сәй табыны әҙерләне. Беҙ ымһынып килгән майлы емештәр ҙә өҫтәлгә ҡуйылды. Тиҙ генә өҫтәл артына ултырҙыҡ. Баяғы муйылды шәкәрләп алдыҡ та һоғонабыҙ ғына. Ҡартәсәй кеше өҫтәлдең бер осона ултырғыс ҡуйып ултырып алды ла, мөләйем генә йылмайып беҙҙе күҙәтә. Ныҡ шатлана ине ул, күҙҙәре балҡып яна.Тулыраҡ сайтта уҡығыҙ.\nГәзитебеҙҙә сыҡҡан мәҡәләләрҙе бергәләп ултырып байҡау һәм баһалау өсөн оперативкаға йыйылдыҡ. Кәңәшләшә торғас, баҫмабыҙҙың һуңғы битенә килеп еттек. Бында башлыса реклама, ҡотлауҙар. Шул саҡ мөхәррир: «Ҡотлауҙа бынау ханымға бәхетле ҡартлыҡ теләгәндәр. Бәхетле ҡартлыҡ буламы?»—тип һораны. Кемебеҙҙер ыңғай, кемебеҙҙер кире яуап ҡайтарҙы. Шулай итеп, уртаҡ фекергә килә алманыҡ. Миңә ҡалһа, ҡартлыҡтың да төрлөһө була... Бәхетлеһе, бәхетһеҙе, тынысы, тынғыһыҙы...\nБала саҡта бигерәк вайымһыҙ булаһың шул. Ҡаланан ауылға өләсәһенә ҡунаҡҡа бер ҡыҙ килә торғайны. Икәүләп ҡушылып алһаҡ, көндөң-көнө буйы тышта уйнайбыҙ. Йә йылға буйында, йә тауҙа, йә урманда. Бер мәл был ҡыҙ миңә: «Әйҙә, ҡартәсәйемә барып киләйек. Уның майлы муйылдары, майлы еләктәре бик тәмле була»,—тине. Тәмле, татлы хаҡында ишеткән бала юҡ тип әйтәме инде ул, шунда уҡ ризалашып, артынан эйәрҙем. Ҡыҙҙың өләсәһе, йәғни әсәһенең әсәһе беҙгә яҡын йәшәй ине, ә атаһының әсәһе--ҡартәсәһе ауылдың икенсе осонда тора. Килдек. Бәләкәй генә йорт. ¤й эстән икегә бүленгән: алғы һәм төпкө бүлмәнән тора. Унда артыҡ бер ни юҡ. Ҡыҙҙың ҡартәсәһе беҙҙе ҡыуанып ихлас ҡаршы алды. Уның сабыйҙарса шатланған мәле әле лә күҙ алдымда.\n—Э-й-й-й, балаҡайым, һаумы. Ҡасан килдегеҙ ауылға?—тип әбей ейәнсәренең арҡаһынан тупылдатып һөйөп алды.\n—Мин инде ауылда бер аҙна...\n—Бынағайыш, ниңә быға тиклем килмәй йөрөнөң?\n— Кем алып килде ауылға?\n—Әсәйем алып килде лә ҡайтты.\n—Гел өләсәйеңә киләһегеҙ. Берҙе лә тура миңә килгәнегеҙ юҡ,—тип ҡартәсәй кеше үпкәләп тә алды.\nХәбәрен һөйләй-һөйләй беҙгә сәй табыны әҙерләне. Беҙ ымһынып килгән майлы емештәр ҙә өҫтәлгә ҡуйылды. Тиҙ генә өҫтәл артына ултырҙыҡ. Баяғы муйылды шәкәрләп алдыҡ та һоғонабыҙ ғына. Ҡартәсәй кеше өҫтәлдең бер осона ултырғыс ҡуйып ултырып алды ла, мөләйем генә йылмайып беҙҙе күҙәтә. Ныҡ шатлана ине ул, күҙҙәре балҡып яна. Әле шуны күҙ алдына килтерәм дә, яңғыҙлыҡтан арыған ҡарсыҡҡа ейәнсәренең килеүе оло бәхет булғандыр инде, тип уйлайым. Шулай уҡ уның радионан ағылған йырҙы ишетеп ҡапыл илап ебәргәнен хәтерләйем:\n—Ана, «Ә мин ярҙа япа-яңғыҙым» тип йырлай...Япа-яңғыҙмын шул. Кеше хәленә ҡалмай ғына үлһәм ярар ине...\nӘбей үҙ алдына һөйләнде. Ул саҡта уның ниңә улай тип әйткәнен дә, нимәгә илағанын да аңламағайным.\nЭйе, кемдер олоғайған көнөндә балаларының ихтирам-хөрмәтен тойоп, ейән-ейәнсәрҙәрен һөйөп, матур ғүмер кисерә. Бына быныһы бәхетле ҡартлыҡ! Бәғзеләр тик эскелек кенә уйлап йөрөгән балаларын аҫрап, әсәһенең пенсия алғанын ғына көтөп ятҡан эшһеҙ улдарын бағып, уларҙың ҡырҡҡа етһә лә өйләнмәүенә көйөп йәшәй. Уларҙы бәхетлеләр рәтенә индереп буламы инде?! Һәр көндәре бошоноп, ҡайғырып, көйөнөстә үтә бит.\nСибай ҡалаһында йәшәүсе бер инәйҙе беләм. Оло ҡыҙы уңышлы эшкә урынлашып, фатир алып, ошо уҡ ҡалала йәшәй башлай. Әммә йәше үтә башлағас, былай яңғыҙ йәшәп булмай тип, үҙ бәхетен эҙләп ҙур ҡалаға сығып китә. Шунда ул сит милләт кешеһен осратып, туйһыҙ ғына ғаилә ҡора. Сығып киткәндән берҙе лә ҡайтып әйләнмәгән ҡыҙының бер йылдан бәпәйе тыуа. Әбей улар янына бара алмай, ә улары был яҡҡа ҡайтмай. Шулай, ҡарсыҡ берҙән-бер терәге, шатлығы булған ҡыҙынан алыҫлаша. Әле бары тик телефон аша ғына бәйләнеш тоталар. Икенсе ҡыҙы иһә күрше ҡалала йәшәй. Тик уныһы эскелек һаҙлығына батҡан. Ҡыҙы ла, урыҫ милләтенән булған кейәүе лә айыҡмаҫтан эсә. Урыҫлашып бөткән ейәндәре башлыса аталарының әсәһендә көн итә. Әбей тәүҙә бәләкәстәрҙе йәлләп, уларға йыш бара. Тик ҡоҙағыйының бер туҡтауһыҙ: «Һинең эшкинмәгән ҡыҙың улымды бөтөрҙө»,—тип битәрләүен күтәрә алмай, ул тарафҡа юлын ҡыҫҡарта. Әле ҡарсыҡ ҡырҡҡа етеп барған улы менән бергә йәшәй. Уныһы бер ҡайҙа ла эшләмәй, өйләнгәне булмаған да һәм өйләнергә уйламай ҙа. Бар белгәне—эскелек. Ул байрам итә башлаһа, әбей урам ҡыҙыра. Бер нәмә алмаһа ла магазиндарға ингән була, таныштарына һуғыла, йәйен иһә баҡсаһында бил бөгә. Эйе, урамда йыш күрәм мин уны. Һаулыҡ һорашып, хәлен белешеп китәм. Бойоҡ күҙҙәрен күргән һайын күңелем әрней. Йәнә шуныһы әсендерә: ул мин белгәндән алып йәйен дә, ҡышын да уңып бөткән бер күлдәктә... Эхх, йүнле балалары булһа, ул да башҡа инәйҙәр кеүек матур күлдәктәр кейеп, мамыҡ шәлдәр ябынып йәшәр ине, моғайын...\nОлолар араһында теремек, өлкән йәштә булыуына ҡарамаҫтан, эшкә шәп инәй-олатайҙар бар. Уларға ҡарайһың да: «‡әт әй, йәштәр ары торһон»,—тип әйтке килә. Әле яңыраҡ редакцияға тетә баҫып 73 йәшлек бер инәй килеп инде лә хәлдәрен һөйләп ташланы. Ауыл буйлап әбейҙәрҙең һарыҡтарын ҡырҡыша йөрөүен бәйән итте. Бындай эштәрҙе теләп башҡарыуын да белдерҙе. Тик ултырһа, киреһенсә, һыҙлана, сиргә һабыша башлай икән. Шул саҡ үҙемдең быйыл 86 йәшен тултырған өләсәйемде иҫкә төшөрҙөм. Ул да бит тик ултыра белмәй. Әҙ генә күҙҙән ысҡындырһаң, йә картуф баҡсаһын утап йөрөгән була, йә өй нигеҙен аҡларға керешә.\nАуыр эшкә ҡыҫылмай, йылы өйҙә шым ғына ойоҡ бәйләп ултырған өләсәйҙәр ҙә, гәзит-журналдар уҡып, белем даирәһен байытып, ул-ейәндәренә аҡыллы кәңәштәр биреүсе ҡартатайҙар ҙа бар. Эҫе мейес янында мыжып ятҡан бабайҙар ҙа, ҡул ҡаушырып ултыра белмәҫ, нимәлер юллап, нимәлер хәстәрләп машинала елдереүсе ҡарттар ҙа осрай. Аҡ сәстәрен ялбыратып, ҡулына тотҡан таяҡтарын ҡосаҡлап иҫереп ятҡан әбей-бабайҙар көйөндөрһә, урындарҙа ойошторолған ансамблдә йырлап-бейеп, сәхнәнән төшмәгән инәй-олатайҙар һоҡланыу уята. Бер генә бала үҫтереп тә, унан тик изге һүҙҙәр ишетеп, ҡыуанып йәшәүселәр булған кеүек күмәк бала тәрбиәләп тә, береһенән бер изгелек күрмәгән ололар ҙа бар. Был яҙмыш, был тормош... Быны бер нисек тә үҙгәртеп булмайҙыр. Ә шулай ҙа өлкәндәребеҙ араһында күңел көрлөгө һәм бөтөнлөгө менән айырылып торған, үҙҙәрен бәхетле тойған, ел-ямғыр тигеҙмәй үҫтергән ҡыҙ-улдарынан тик яҡшылыҡ күргән ҡарттар күберәк булыуын теләге килә. Бәхетле ҡартлыҡ һеҙгә, инәй-олатайҙар!


Асҡындар айыҡ тормош яҡлы\n10 Август 2019, 18:34\nКисә “Айыҡ ауыл” республика бәйгеһен тормошҡа ашырыу буйынса видеоселектор кәңәшмәһе үтте.\nБөтә донъя башҡорттары ҡоролтайында үткән сарала видеобәйләнеш аша ике тиҫтәгә яҡын район хакимиәттәре, урындағы ҡоролтай вәкилдәре ҡатнашты. Башҡортостандың Дәүләт Йыйылышы - Ҡоролтай рәйесе урынбаҫары, Бөтә донъя башҡорттары ҡоролтайының Башҡарма комитеты президиумы рәйесе Эльвира Айытҡолова конкурстың шарттары менән таныштырҙы, райондарҙы бәйгегә ҡушылырға саҡырҙы.\nБәйгенең төп маҡсаты – кеше күңелендә үҙенең һәм яҡындарының сәләмәтлегенә ҡарата иғтибар тыуҙырыу, сәләмәт тормош рәүешен пропагандалау, ауылдарҙа эскелеккә ҡаршы көрәш ойоштороу, аңлатыу эштәре алып барыу.\nӘлеге ваҡытта бәйге дауам итә, муниципаль район этабында ҡатнашырға теләгән ауылдар 15 авгусҡа тиклем ғариза тапшырырға тейеш. “Айыҡ ауыл” исеме өсөн көрәшкән урындарҙа эскелеккә ҡаршы саралар үткәреләсәк, аңлатыу эштәре алып барыласаҡ. Ялған алкоголле эсемлектәр һатылған урындарҙы һәм һатыусыларҙы асыҡлау йәһәтенән ойошторолған рейдтарға айырым иғтибар бүленәсәк, унда ауыл әүҙемселәре, матбуғат саралары, район хакимиәте, урындағы ҡоролтай вәкилдәре лә йәлеп ителәсәк.\nБәйгенең икенсе этабында муниципаль кимәлдә еңгән ауылдар көс һынашасаҡ, был саралар сентябрҙән 30 ноябргә тиклем барасаҡ. Республика этабына ғаризалар 1 декабрҙән ҡабул ителә. Бәйге һөҙөмтәләре киләһе йылдың мартында иғлан ителәсәк.\nБыйылғы конкурстың даирәһе һәм мөмкинлектәре күпкә киңерәк, приздар фонды ла элекке йылдарҙағыға ҡарағанда байтаҡҡа юғары.\nВидеоселектор аша ойошторолған кәңәшмә үҙенең һөҙөмтәлелеген күрһәтте. Төрлө район вәкилдәре бәйге сиктәрендәге эшмәкәрлеге менән таныштырҙы, шулай уҡ үҙҙәрен ҡыҙыҡһындырған һорауҙарға яуап алды.\nМиҫалдарға килгәндә, әлеге ваҡытта Асҡын районында 15 ауыл бәйгелә ҡатнашырға теләк белдергән. Ҡырмыҫҡалы районы вәкилдәре иһә, алкоголгә бәйлелек менән йонсоғандарға конкурс сиктәрендә медицина һәм психологик ярҙам күрһәтеп булмаҫмы, тип ҡыҙыҡһынды. Республика Хөкүмәте ҡарары менән Ойоштороу комитеты булдырылған, унда Һаулыҡ һаҡлау министрлығы вәкилдәре лә инә. Шуға күрә бәйге барышында алкоголь бәйлелегенән яфаланғандарға ғәмәли ярҙам күрһәтеләсәк.\nКиләһе видеоселектор кәңәшмәһе 13 августа үтәсәк, унда башҡа район вәкилдәре ҡатнашасаҡ.


2020 йылда Башҡортостанда Бөтә донъя фольклориадаһын уҙғарыу — халыҡ-ара көсөргәнешлек шарттарында мөһим ҡарар — Тамара Пуртова // Йәмғиәт | новости башинформ.рф\n2020 йылда Башҡортостанда Бөтә донъя фольклориадаһын уҙғарыу — халыҡ-ара көсөргәнешлек шарттарында мөһим ҡарар — Тамара Пуртова\n10:21, 21 октября 2015 Йәмғиәт\n2020 йылда Башҡортостанда Бөтә донъя фольклориадаһын уҙғарыу — халыҡ-ара көсөргәнешлек шарттарында мөһим ҡарар — Тамара Пуртова Фото: Андрей Старостин\nӨФӨ, 2015 йыл, 21 октябрь. /«Башинформ» мәғлүмәт агентлығы, Ғәлиә Нәбиева/.\n2020 йылда Башҡортостанда Бөтә донъя фольклориадаһын уҙғарыу — тарихи ваҡиға. Фестиваль ойошторола башлағандан бирле Рәсәйҙә Фольклориаданы ҡабул итеүсе булманы. Рәсәйҙең Дәүләт халыҡ ижады йорто етәксеһе Тамара Пуртова республикала киң күләмле байрамды уҙғарыу тураһындағы ҡарарға аңлатма бирҙе. Мәҙәниәт фестивале ЮНЕСКО ҡарамағындағы CIOFF-тың Бөтә донъя ассамблеяһы сиктәрендә үтә.\n«Халыҡ-ара көсөргәнешлек шарттарында, имиджды нығытыу, халыҡ-ара аренала абруйыбыҙҙы күтәреү, матди булмаған мәҙәни мираҫ, фольклор, халыҡ ижады өлкәһендә күләмле саралар ойоштороу йәһәтенән бик мөһим ҡарар, тип иҫәпләйем», — тип һыҙыҡ өҫтөнә алды Тамара Валентиновна.\nРәсәйҙә CIOFF статусына эйә булған һәм ЮНЕСКО етәкселегендәге фольклор фестивалдәре күп түгел. Улар араһында Мәскәүҙә фольклор фестивале, Владимир өлкәһендә «Золотое кольцо», Бөйөк Новгородта «Садко», Дағстанда «Горцы» һәм Башҡортостанда «Берҙәмлек — Содружество». Ошо биләмәләр генә Фольклориаданы уҙғарыуға дәғүә итә алды, сөнки уларҙың донъяла ойоштороу кимәле буйынса билдәле статусы, имиджы бар.\nТамара Пуртова әйтеүенсә, Башҡортостан CIOFF халыҡ-ара ойошмаһына юғары кимәлдәге сараны ҡабул итеү тәҡдиме менән мөрәжәғәт иткән. Октябрҙә Перуҙа үткән Бөтә донъя конгресында тәҡдим хупланды.\nТамара Пуртова Өфөгә килде һәм республиканың форумды бөгөндән үк ҡабул итергә әҙер булыуын билдәләне. Уның һүҙҙәренсә, Башҡортостан ШОС һәм БРИКС саммиттарын үткәреп, ил етәкселегенең ойоштороу буйынса юғары баһаһын алғандан һуң уңышҡа ышанмау мөмкин түгел.\nРәсәй Хөкүмәте кимәлендә фестивалде уҙғарыуҙы үҙ өҫтөнә алырға тәҡдим иткән төбәктең генә түгел, Рәсәйҙең дә байрамды ойоштороуҙа ҡатнашыуы хаҡында ҡарар ҡабул ителергә тейеш, тип ышана Тамара Валентиновна.\nБелешмә. Башҡортостанда халыҡ сәнғәте, бейеү һәм хор менән йырлау фестивален ойоштороу тураһында ҡарар ЮНЕСКО-ның — 70 һәм CIOFF халыҡ-ара ойошмаһының 45 йыллығына арналған ЮНЕСКО ҡарамағындағы CIOFF Бөтә донъя ассамблеяһы сиктәрендә ҡабул ителде. Сара Перуҙың Арекипа ҡалаһында уҙҙы.\nБөтә донъя фольклориадаһы фольклор һәм традицион сәнғәт фестиваленең халыҡ-ара советы рәсми сараларының бер өлөшө булып тора. Фестиваль дүрт йылға бер тапҡыр үткәрелә. Тәүге Фольклориада 1996 йылда Голландияла уҙғарылды, 2012 йылда уны Корея ҡабул итте, 2016 йылда иһә төрлө милләт һәм мәҙәниәт вәкилдәре Мексикаға йыйыласаҡ.\nТеги: бөтә донъя фольклориадаһы-2020


Юл хеҙмәттәренә урам соҡорҙарҙын ямауҙы төнгө ваҡытта әүҙемләштерергә ҡушылды\nӘле баш ҡалала тәүлегенә 600 тоннаға яҡын асфальт һалына, был юлдағы етешһеҙлектәрҙе ҡаплау мөмкинлеге бирә. Быйыл Өфөлә асфальт ҡатламын төҙөкләндереү ғәҙәттәгенән иртәрәк башланды.\nЯмау оҙаҡҡа етһен өсөн, эштәрҙе технологияға ярашлы башҡарыу зарур. Тәү сиратта, иҙелмә сифатын юғалтмаһын өсөн, уны билдәле температураға еткерәләр. Ямаласаҡ соҡорҙоң ситтәре лә тигеҙ булырға тейеш, тап шул саҡта ғына яңы асфальт ныҡлы йәбешә. Материал һайлағанда климатик шарттар ҙа иҫәпкә алына.\nБер тонна иҙелмә 6 квадрат метр соҡорға етә. Бөгөнгә район буйынса 230 тонна асфальт һалынған. Ҡойолма асфальттың тағы бер өҫтөнлөгө - уның күҙ асып йомған арала ҡатыу мөмкинлеге. Транспорт хәрәкәте көсөргәнешле булған ҡала урамдары өсөн был бигерәк тә мөһим. Эштәрҙе башҡарыу сифаты ла даими контролдә тотола.\nРөстәм Рәшитов, Өфөнөң Дим районын төҙөкләндереү муниципаль бюджет учреждениеһы директоры: «Беҙ һалған афальттың составы башта лаборатор шарттарҙа тикшерелә, урамдарҙа эштәр барышын ҡаланың коммуналь хеҙмәте белгестәре күҙәтә. Идаралыҡ мастеры ла бында көн әйләнәһенә».\nҠала хакимиәте соҡорҙарҙы ямау эштәрен май аҙағына тиклем теүәлләргә тигән план ҡуйған, шуға ла эштәр өҫтән яуып торғанда ла туҡтамай.\nСоставында махсус ҡатнашмалар булғанға ҡоймалы асфальт һыуҙан ҡурҡмай. Уны хатта тура күләүек эсенә лә һалалар, был темаға шаяртыуҙар менән интернет тулған.\nМахсус ҡоролма асфальт ҡатламын ямғырҙан һаҡлай. Ошо рәүешле юл төҙөкләндереүселәр эш сифатын яҡшыртырға иҫәп тота. Төҙөкләндерелгән юлдар 4 йылға етер, тип көтөлә. Ә бына ҡайһы берәүҙәр улар оҙаҡҡа сыҙамаясаҡ, тигән фекерҙә.\nКем хаҡлы, ә кем яңылышыуын ваҡыт күрһәтер. Баш ҡалала был технология буйынса эштәр 11 марттан дауам итә. Улар Өфөнөң һәр районында үтә.


Өфө егете Саяхов – ауыр атлетика буйынса донъя беренселегенең «бронза» призеры // Йәмғиәт | новости башинформ.рф\nӨфө егете Саяхов – ауыр атлетика буйынса донъя беренселегенең «бронза» призеры\n13:47, 18 июня 2010 Йәмғиәт\nБолгария баш ҡалаһы – Софияла – юниорҙар араһында ауыр атлетика буйынса донъя беренселеге дауам итә. Өфө атлеты Альберт Саяхов 77 килограмға тиклем ауырлыҡ категорияһында «бронза» призер булды. Альберт ике төрҙән суммала 330 килограмм (ырғымда 150 һәм күтәреүҙә 180) күтәрә алды.\nИкенсе рәсәйле Виктор Харченко, Саяховтан бер килограмға ғына арттырып, «көмөш» яуланы — 331 килограмм (145+186).\nЧемпион исеменә Иран егете Киануш Ростами лайыҡ булды (347, 160+187).\nТеги: ауыр атлетика, донъя беренселеге-2010


Ә күңел һаман Камчатканы һағына… » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Ә күңел һаман Камчатканы һағына…\nӘ күңел һаман Камчатканы һағына… 21.06.2016 // Йәмғиәт\nҒәзиз әсә лә, хәстәрлекле ҡатын да, йорт тотҡаһы ла – гүзәл зат. Шул уҡ ваҡытта уларҙың етәксе, әйҙәүсе, хатта Ватан һаҡсыһы булыуҙары ла – инде ғәҙәти күренеш. Хәйер, һуңғы бурыстарына килгәндә, башҡорт ҡатын-ҡыҙы элек-электән яу сапҡан, ырыу-ҡәбилә башлығы һәләк булып ҡалһа, идара итеүҙе үҙ иңенә алған.\n…Камчаткала һауа шарттарының ҡырыҫ икәнлеген яҡшы беләбеҙ. Ә бит ҡайһы бер кешеләр унда ғүмере буйы йәшәй. Әлшәй ҡыҙы Гөлнур ҙа ул яҡтар хаҡында ишетеп кенә белгән, әлбиттә, әммә ике тиҫтә йылдан ашыу ғүмеремде шунда үткәрермен, хатта ҡырыҫ Камчатканы үҙ итермен, тип уйлап та бирмәгәндер. Тик әҙәм балаһын тәҡдир йөрөтә шул.\nБуласаҡ ире әрме хеҙмәтенән һуң әлеге яҡтарға эшкә киткәс, Гөлнур ҙа Шәрифуллаһы артынан юллана. Әммә Камчаткаға тәү ҡабат аяҡ баҫҡас та, сирек быуат йәшәп, кире тыуған яғына ҡайтып төпләнгән мәлдә лә һайлап алған юлына һис үкенмәй ул. Киреһенсә, бына нисек юҡһына бөгөн йәшлеген Гөлнур Салауат ҡыҙы:\n– Һауа шарттары бик ҡырыҫ булһа ла, кешеләре ихлас ине. Урамда осраған һәр кем һине туғанындай күрә, хөрмәт итә. Иң мөһиме – бындай мөнәсәбәткә тиҙ өйрәнәһең, шул арҡала аҙаҡ күңелһеҙ осраҡтарға ла тап булманым түгел. Мәҫәлән, үткән быуаттың 80-се йылдарында йәш баламды күтәреп Әлшәйгә ҡунаҡҡа ҡайтып киләм. Автобусҡа инер мәлдә Камчаткала һымаҡ ашыҡмай ғына алға атлайым, йәнәһе лә, ғәҙәттәгесә, инергә ярҙамлашырҙар, урын бирерҙәр. Ҡайҙа, ти, эткеләп-төрткөләп ситкә быраҡтырып ташламаһындармы. Иң һуңғы булып индем һәм баламды күтәргән көйө аяғөҫтө ҡайттым.\n…Әйтергә кәрәк, Гөлнур Ситдиҡова сит ерҙә һынауҙы икеләтә үтә. Береһе әлеге һауа шарттары булһа, икенсеһе – шул шарттарҙа хәрби бурыс үтәү.\n– Көнмө-төнмө, күнекмәләр булһа, һин тиҙ генә хәрби ҡаласыҡҡа килеп етергә тейешһең. Унда ла эш тамамланмай әле, арҡаңа кәрәк-яраҡ тултырылған ауыр рюкзак аҫып алаһың да, ҡулыңа автомат тотоп, әллә нисәмә саҡрым йүгерергә сығып китәһең, – тип иҫләй Гөлнур Салауат ҡыҙы хәрби йылдарын. Уйлай китһәң, бындай һынауҙы ҡатын-ҡыҙ түгел, хатта ҡайһы бер ир-егеттәр ҙә күтәрә алмай бит.\nНисек кенә булмаһын, лайыҡлы үтәй Гөлнур апай 12 йыллыҡ хәрби хеҙмәтен, көнө буйы лысма һыу итек кейеп йөрөргә, бер туҡтауһыҙ иҫкән әсе елгә ҡаршы йүгерергә, төнө буйы “Град”тан атырға тура килеүенә һәм башҡа ауырлыҡтарға ҡарамаҫтан. Тик шуныһы үкенесле: хәрби хеҙмәттән хаҡлы ялға Гөлнур Салауат ҡыҙы ефрейтор чинында китә. Йәнәһе лә, вазифаһына ефрейтор погондары ғына тап килә, өлкәнерәк дәрәжә биреү ярамай. Әммә, юҡ тигәндә лә, “майор”ға лайыҡтыр Гөлнур апай!\n…Гөлнур Ситдиҡованың Стәрлетамаҡта йәшәүенә инде тиҫтә йыл булып килә. Ғаилә хәленә килгәндә, ул – инде икенсегә өләсәй. Оло ҡыҙы Альбина ейәнсәр бүләк итһә, кесеһе Алина ейән алып ҡайтҡан. Тик бына ул-ҡыҙҙарын, үкенескә ҡаршы, олатайҙары ғына күрә алмаған – Шәрифулла ағай бынан ун йыл элек баҡыйлыҡҡа күскән. Камчаткала ерләнгән. Ошо йәһәттән, иманым камил, әлеге ҡырыҫ төбәк Гөлнур апайға беҙ уйлағандан да нығыраҡ яҡыныраҡтыр әле. Ни тиһәң дә, ғүмерҙең иң матур осоро бит ул – мөхәббәт, йәшлек йылдары, әсә булыу бәхете… Ҡайҙа һәм ниндәй һынауҙар-шарттар аша килеүенә ҡарамаҫтан.


Бәхетле булһын һәр бала!\n1 Июнь 2021, 10:00\nШатлыҡ-ҡыуаныстарға күмелгән, ғәмһеҙ бала саҡтан да гүзәл мәл юҡ. Һәр кемдең киләсәге уның нисек үтеүенә бәйле. Күңелендә яҡшы һәм яҡты хәтирәләр һаҡлаусы был тормошта бәхетле була, үҙ юлын дөрөҫ һайлай һәм ғүмер баҫҡысына тик ышаныслы аҙымдар менән генә күтәрелә. Тимәк, ғаиләнең, йәмғиәттең һәм дәүләттең төп бурысы – балаларҙы дөрөҫ тәрбиәләү.\nХалыҡ-ара балаларҙы яҡлау көнөнөң нәҡ 1 июндә билдәләнеүе юҡҡа түгелдер. Беренсенән, йылы, яҡты, ҡояшлы, йәмле йәй етә. Икенсенән, балаларҙың көтөп алған күңелле һәм оҙайлы каникулдар башлана. Матур дата уңайынан беҙ Сибай ҡалаһының "Баҙлауыҡ" балалар баҡсаһы тәрбиәләнеүселәре Элина Ҡолоева, Дарина Атанова, Ислам Яхин, Эльмир Абдрахмановтар менән таныштыҡ. Кескәйҙәр беҙҙе сослоғо, шуҡлығы, аҡыллылығы менән һоҡландырҙы. Һис тартыныуһыҙ хәбәрҙәрен һөйләп, тәтелдеге сыҡтылар, ихлас фотоға ла төштөләр. Уҡытыусы-логопед Нәзилә Ғайсар ҡыҙы Байморатова билдәләүенсә, балалар баҡсаһындағы һәр тәрбиәсе, кескәйҙәрҙең күңеленә асҡыс табыуҙы, уларҙың талантын үҫтереүҙе һәм яҡшы тәрбиә биреүҙе маҡсат итеп ҡуйған. Шуға күрә һәр бала алсаҡ, яғымлы һәм маҡсатҡа ынтылыусан.\n- Беҙҙең балалар баҡсаһына барлығы 260 бала йөрөй. Уларҙың барыһы ла күп яҡлап талантлы, дәртле, ата-әсәләре беҙҙең таяныстарыбыҙ. Тәрбиәләнеүселәр ҡала, республика конкурстары һәм фестивалдәре еңеүселәре булып тора. Бынан тыш балалар баҡсаһында ойошторолған халыҡ бейеүҙәре, спорт, нон-стоп бейеү түңәрәктәренә йөрөй, йырларға ла, сәхнәлә сығыш яһарға ла өйрәнә. Бәләкәстәребеҙгә бәхетле, шатлыҡлы бала саҡ теләйем, ата-әсәләр иҫән-һау булһын, балаларҙың еңеүҙәре, ҡыуаныстары менән уртаҡлашып йәшәргә яҙһын, -ти балалар баҡсаһы мөдире Альбина Риф ҡыҙы Әсмәндийәрова.\nБалаларҙың көләс йөҙҙәре, шатлыҡлы тауыштары бер ваҡытта ла тынып ҡалмаһын. Һәр ғаилә балаларына ихтирамлы, иғтибарлы булып, ҙур тормош юлында дөрөҫ атларға өйрәтһә, йәмғиәтебеҙҙә изге эштәр ҡылыныр, бер-береһенә миһырбанлы кешеләр күберәк булыр ине. Тормоштоң һәр башланғысы дөрөҫ аҙымдан һәм аҡыллы тәрбиәнән килә бит!


Ауылымдан көс алам » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Ауылымдан көс алам\nАуылымдан көс алам 25.07.2017 // Йәмғиәт / Мәҙәниәт һәм cәнғәт\n“Тартай үҙ һаҙлығын маҡтай”, ти халыҡ мәҡәле. Һәр кемгә тыуған ере бөтә ҡиммәттәре һәм кәмселектәре менән ғәзиз. Йәнтөйәккә сикһеҙ һөйөү тойғоһо сәңгелдәктән һалына, күрәһең. Юғиһә бөтмәҫ ғорурлыҡ, уға бирелгәнлек мәңге һаҡланмаҫ кеүек. Бала күңеленә һалынған хис – ул мәңгелек. Миндә лә тыуған төйәгемә булған юйылмаҫ мөхәббәт йәшәй.\nТыуған еремдә күңеле асыҡ, ябай, эшһөйәр, намыҫлы кешеләр ғүмер итә. Сабырлыҡ менән иленә хеҙмәт итеүсе, үҙ ниәтенә тоғро яҡташтарым бихисап, шулай уҡ тәбиғәте күптәрҙе һоҡландыра, арбай. Хозурлыҡ, күрәһең, әҙәпле әҙәмдәрҙе, һәләтле шәхестәрҙе тәрбиәләүгә лә тәьҫир итәлер. Уларҙы һанап тормаһаң да, ғәм халыҡҡа билдәлеләре етерлек. Күпме ауыр заманалар, ҡан-ҡойоштар, нахаҡҡа рәнйетеүҙәр күреүгә ҡарамаҫтан, Ҡыҙыл Мәсет халҡы бирешмәне һәм бирешмәй, йәшәүен дауам итә. Шул уҡ ваҡытта улар илебеҙҙең үткәнен, ғөрөф-ғәҙәтен, халыҡтың боронғо булмышын, ҡиммәтле сифаттарын һаҡларға тырыша, үҫтерә. Әлбиттә, был юҫыҡта эш алып барыуҙа район етәкселегенең ярҙамы ҙур. Тимәк, етәкселек халыҡ ярҙамына таянған кеүек, халыҡ та етәкселәргә терәк булып, берҙәм эш алып бара. “Кәңәшле эш тарҡалмаҫ”, тиҙәр. Халыҡ менән бер төптән эшләү, бер-береңдең һүҙенә ҡолаҡ һалыу, кәңәш менән эш итеү – еңелмәҫ көс. Беҙҙең район бөгөн шуға таянып эшләүҙе хуп күрә. Иншалла!\nЙәйҙең ямғырлы булыуы йыйындар үткәреүгә ҡамасаулар кеүек ине. Әммә шәмбе көн, әмәлгә ҡалғандай, Мәҡсүттә ҡояшлы булды. Әйтерһең дә, Аллаһ Тәғәлә кешеләрҙең осрашыу кәйефенә, шатлығына ҡамасауламай.\nКөн аяҙ. Ауыл осонда халыҡ төрлө тарафтарҙан килгән яҡташтарын икмәк-ҡымыҙ менән ҡаршы ала. Өҫтәлдә – һый, ҡул эштәре күргәҙмәһе, гармун тауышы, йыр-моң яңғырай. Район хакимиәте башлығы Ғайса Янбаев, уның ярҙамсыһы Михаил Федорович Чижков, социаль мәсьәләләр буйынса бүлек мөдире Эльвира Фәйрушина һәм Өфөнән килгән ҡунаҡтар, яҡташтарҙы сәләмләп, һыйҙарынан ауыҙ итеп, күргәҙмә менән танышып, ауыл урамдарынан һәр йорт янына юллана.\nМәҡсүт ауыл хакимиәте башлығы Әхмәтйән Вәлитов, һәр ҡапҡа төбөндә тип әйтерлек әҙерләнгән һый-хөрмәт янында бер аҙға туҡталып, театрлаштырылған тамаша менән таныштырып бара. Бына –Йомаҡаевтар ҡапҡаһы. Улар улдарын әрмегә оҙата, ата-әсәһе нәсихәт әйтә, өләсәһе ейәненең имен-аман хеҙмәт итеп, әйләнеп ҡайтыуына доға уҡый: улдары туғандарына, ауылдаштарына намыҫ менән хеҙмәт итәсәгенә, ауылына тап төшөрмәйәсәгенә, тиҙҙән иҫән-һау әйләнеп ҡайтып, артабан район мәнфәғәтен яҡлап, үҙ еренә хас тырышлыҡ менән донъя ҡорасағына ышандырып һүҙ бирә.\nУрам оҙон, һәр береһе үҙе әҙерләгән табынды күрһәтергә, тамашаның темаһын асырға тырыша.\nӘхтәмовтар өҫтәле. Бында яңы тыуған бәпескә исем ҡушыу йолаһы, бөтә нескәлектәрҙе ҡулланып, оҫта ойошторолған.\nУрам буйына әҙерләнгән 12 өҫтәлдәге һыйҙы, һәр береһенең мәҙәни сығыштарын һәм әйтер һүҙҙәрен яҙып бөтөрлөк түгел. Иң һуңғы Мәжитовтар тамашаһы – бесән әҙерләү һәм кәбән ҡойоу оҫталыҡтарын, ауыл хужалығына хас булмышын күрһәтеп ҡыуандырҙы.\nАуыл осонда ысын мәғәнәһендә һабантуй ойошторолған. Йыр-моң яңғырап тора, килгән халыҡ зауыҡлы күргәҙмә менән таныша, бер-береһе менән аралаша.\nТантана иртәнге сәғәт 11-ҙә башланып китте. Сәхнәгә район хакимиәте башлығы күтәрелеп, халыҡты сәләмләне:\n– Туғандар, бергә булайыҡ, беҙ бергә еңелмәҫ көс, районыбыҙ һәр саҡ алдынғылар сафында булды, шул исемде һаҡлайыҡ, районыбыҙҙа яңы эш башлауға, алға ынтылыуға мөмкинлектәр етерлек, тик әүҙемлек, тырышлыҡ, ҡыйыулыҡ ҡына кәрәк. Бер-беребеҙгә ярҙам итеп йәшәһәк, бөтә ауырлыҡтарҙы ла еңеп, алға барыуыбыҙға ышанам, – тип осрашыу шатлығы менән уртаҡлашты.\nПедагогия хеҙмәте ветераны Хәлиҙә Бикҡолова йыйылыусыларҙы ауыл тарихы менән таныштырҙы, район хакимиәте башлығы урынбаҫары Михаил Чижков Мәҡсүт ауылының халҡы, арҙаҡлы шәхестәре тураһында ғорурлыҡ менән һөйләне һәм, уларҙан өлгө алып, районыбыҙҙы артабан үҫтереүгә беҙгә алмашҡа яңы йәш көстәр әҙерләү төп мәсьәләләрҙең береһе булыуын билдәләне. “Ысынлап та, беҙҙең Күгәрсен ерендә тырыш, эшкә һәләтле, үҙ бурысына яуаплы ҡараған йәштәр етерлек. Йылдан-йыл районда йәш эшҡыуарҙар үҫеп тора, әлбиттә, район етәкселеге был йүнәлештә мөмкин тиклем ярҙам итергә тырыша, берҙәмлек кенә кәрәк. Ә берҙәмлек, фекер уртаҡлығы, бөгөн беҙҙең районда яңы көс ала”, – тине ул.\nРайон етәкселеге, быға тиклем Күгәрсен еренең үҫешенә күп көс һалған элекке етәкселәрҙе лә оло йыйынға саҡырып, осрашыу тантанаһының мәртәбәһен күтәрҙе. Һуңғы майҙанда көрәш, ат сабышы, йүгереү ойошторолдо. Балалар мәнфәғәте лә ситтә ҡалманы – майҙансыҡта балалар уйнап кинәнде. Йыйын уңышлы һәм фәһемле булды.\nАуыл хакимиәте рәйесе Әхмәтйән Вәлитов, бөтә халыҡты ҡотлап, ҙур байрамды ойоштороуға ҙур өлөш индергән яҡташтарына рәхмәт һүҙен еткерҙе.\nБыл юлы ла мин үҙ еремдән, халҡымдың ихласлығынан көс-ғәйрәт алып ҡыуанып ҡайттым.\nКүренекле шағир Рәмил Йәнбәк яҙыуынса,\n…Ил инәһе Зәйнәп апай бында\nРухҡайына ҡеүәт туплаған.\nБәрәкәтле ерем, гүзәл халҡым,\nҒүмер буйы һеҙгә һоҡланам.\nБына шулай, ауырлыҡтарға ҡарамай алға ынтылыусы, ҡаҡшамаҫ яҡташтарым менән сикһеҙ ғорурмын, бәхетлемен.


Культуралар тигеҙ шытҡан\n9 Июнь 2018, 13:56\nЙыл һайын һабантуй байрамы алдынан агросәнәғәт комплексы белгестәре хужалыҡтар баҫыуҙарын тикшерә. Быйыл өс кешенән торған комиссия, атап әйткәндә, райондың баш агрономы Аркадий Шафиҡов, “Россельхознадзор” үҙәгенең 8-се бүлеге начальнигы Раиса Мортазина, “Россельхозцентр” учреждениеһының Мәләүез бүлексәһе начальнигы Виктор Кризский биш эре хужалыҡ сәсеүлектәрен баһаланы.\nЙыл һайын һабантуй байрамы алдынан агросәнәғәт комплексы белгестәре хужалыҡтар баҫыуҙарын тикшерә. Быйыл өс кешенән торған комиссия, атап әйткәндә, райондың баш агрономы Аркадий Шафиҡов, “Россельхознадзор” үҙәгенең 8-се бүлеге начальнигы Раиса Мортазина, “Россельхозцентр” учреждениеһының Мәләүез бүлексәһе начальнигы Виктор Кризский биш эре хужалыҡ сәсеүлектәрен баһаланы. Уларҙы предприятиеларҙың баш агрономдары ҡаршы алып оҙатып йөрөнө. Һәр культураның тигеҙ сәселеүе, ҡуйылығы, сүплелеге иҫәпкә алынды. Һөрөлмәй, сәселмәй ҡалған кәмселектәрҙе билдәләп, баһа ҡуйылды.\nСалауат исемендәге кооператив бөтә төр культураны - бөртөклө, техник, йәшелсәне - тулы рәүештә күрһәткән һәм бөтә шартҡа яуап бирерҙәй итеп үҫтергән берҙән-бер хужалыҡ булды. Сәсеүлектәр тигеҙ, таҙа, культуралар һабағы көслө.\nЯҙҙың һуңлап килеүе аграрийҙарҙың баҫыу эшен тотҡарланы. Шуға ҡарамаҫтан, “Ашҡаҙар” кооперативы, “Иҙел”, “Дружба”, “Мәләүез” фәнни-етештереү берекмәһе” йәмғиәттәре яҙғы культуралары өмөтлө күренә. Тәбиғәт шарты үҙгәреп тора, үҫемлектәр ҙә үҙенсә стресс кисерә, ти белгестәр.\nҮҙ-ара тикшереү барышында комиссия ағзалары һәр хужалыҡтың баш агрономы менән әңгәмәләште, проблемалы һорауҙарҙы сисеү юлдарын эҙләне.\nБындай сараны эшҡыуарҙр ҙаа ойошторҙо. Крәҫтиән-фермер хужалыҡтары эше буйынса әйҙәүсе белгес Евгений Кальянов етәкселегендә биш кешенән торған баһалама комиссияһы сәсеүлектәр торошо менән танышты.\nДөйөм әйткәндә, агрономик саралар ваҡытында һәм теүәл башҡарылған.\nҺүрәттә: “Мәләүез” фәнни-етештереү берекмәһе” йәмғиәте баш агрономы Сергей Дроздов комиссия ағзаларын ужым культуралары торошо менән таныштыра.


“Яҡшы табип булыу өсөн яҡшы уҡыу мөһим” » «Йәшлек» гәзите | Газета «Йәшлек»\nГазета "Йәшлек" » Мәғариф » “Яҡшы табип булыу өсөн яҡшы уҡыу мөһим”\n28.01.2014 “Яҡшы табип булыу өсөн яҡшы уҡыу мөһим”\nБереһенән-береһе аҡыллы, уңған, һәләтле ҡыҙҙар уҡый икән Башҡорт дәүләт медицина университетында. Башҡортостан Республикаһы Президенты стипендиаттары Алина Заманова, Зөһрә Камалетдинова, Йәмилә Ғәбитова менән танышҡас, шундай фекергә килдем. Алина менән Зөһрә – 6-сы курс студенттары, ә Йәмилә уларҙан бер курсҡа түбәнерәк уҡый. Ҡыҙҙарҙың табип һөнәрен һайлауында ғаилә тәрбиәһенең, ата-әсәләренең йоғонтоһо ҙур булған. Улар барыһы ла табиптар ғаиләһендә тыуып, был һөнәр менән бәләкәйҙән танышып, ошо хаҡта китаптар уҡып үҫкән.\nЮғары уҡыу йортонда белем алыу еңел түгел, ә медицина университетында уҡыуы айырыуса ауыр кеүек. Улар бит башҡа студенттарға ҡарағанда күберәк тә уҡый, интернатура менән алты йыл булып китә! Әммә, шуға ҡарамаҫтан, ҡыҙҙарға бында уҡыу оҡшай.\n– Уҡыу ныҡ оҡшай. Беҙ өйрәнгән фәндәр үтә лә ҡыҙыҡлы. Уҡытыусылар үҙҙәренең фәненә ҡарата ҡыҙыҡһыныу уята. Әлбиттә, медицина вузында уҡыу ҙур тырышлыҡ, ныҡышмалылыҡ талап итә. Яҡшы уҡыуға шулай уҡ буласаҡ һөнәреңдең үтә лә әһәмиәтлелеген аңлау ҙа ярҙам итә, беҙ кешеләрҙең һаулығы өсөн яуап бирәсәкбеҙ, – ти улар. Киләсәктә Алина хирург буласаҡ, ә Зөһрә – акушер-гинеколог. Зөһрә, күҙ алдында кеше тыуыу кеүек мөғжизәне күреү теләге миңә тап ошо һөнәрҙе һайларға булышлыҡ итте, ти. Ә бына шундай нескә генә Алинаны операция өҫтәле артында күҙ алдына ла килтереүе ҡыйын. Күберәк егеттәр өҫтөнлөк биргән һөнәрҙе ни өсөн һайлауы менән ҡыҙыҡһынмау мөмкин түгел.\n– Бәләкәй саҡтан ниңәлер хирург булырға ғына хыялландым. Миңә буласаҡ һөнәрем оҡшай. Әле практикалар ҙа үттек, операцияларҙа ла булғаным бар, миңә иң оҡшағаны хирургия икәненә тағы бер ҡат инандым ғына. Атайым теләгемде хуплап ҡаршы алды, әсәйем генә, диагностика өлкәһенә барырһың, тигәйне, – ти ул.\nТик “бишле”гә генә өлгәшеү менән бер рәттән, ҡыҙҙар университет тормошонда ла әүҙем, “Студент яҙы”, Яңы йыл, Студенттар көнө кеүек уҡыу йортонда үткән төрлө сараларҙа сығыш яһайҙар. Ҡыҙҙар фән менән дә етди ҡыҙыҡһына, төрлө конференцияларҙа, университетта үткән ғилми сараларҙы ойоштороу, уҡыу йортоноң махсус гәзитенә ғилми мәҡәләләр яҙыу, шулай уҡ башҡа студенттарҙың ғилми эштәрен ҡабул итеп, баҫмаға әҙерләү, ҡыҫҡаһы, медицина өлкәһендәге сараларҙы, яңылыҡтарҙы гәзит битендә яҡтыртыу кеүек эштәрҙә әүҙем ҡатнаша. Уларҙың фекеренсә, табип белгәнен һөйләй, халыҡҡа аңлата ла белергә тейеш. Алина студенттарҙың ғилми йәмғиәтенең ғилми секретары булып тора.\nУҡыу, фән генә түгел уларҙың уйында, һәр яҡтан да һәләтле ҡыҙҙар буш ваҡыттарын да зауыҡлы итеп үткәрә белә. Зөһрә спорт, бейеү менән шөғөлләнә, университетта психиатрия, офтальмология буйынса түңәрәктәргә йөрөгән, айырым курстарҙа массажсы, экскурсовод һөнәрҙәрен үҙләштергән. Был яңы һөнәрҙәр уға стипендияға өҫтәмә булырлыҡ аҡса эшләргә лә мөмкинлек бирә. Уңған ҡыҙға бигерәк тә балауыҙ һындар музейында экскурсовод булып эшләү оҡшаған. Алина иһә латин-америка бейеүҙәре менән ҡыҙыҡһына, ансамблдә йырлай. Ҡыҙҙар волонтерҙар үҙәгенә йөрөп, ололарға ярҙам күрһәтеүсе төрлө акцияларҙа ла әүҙемлек күрһәтә.\nАлина менән Зөһрә интернатуранан һуң уҡыуҙарын ординатурала дауам итергә хыяллана. Тырыш ҡыҙҙарҙың был хыялы ла, һис шикһеҙ, тормошҡа ашыр.


Хәҙерге заман кешеһенә тормош ритмы шул тиклем юғары, күпселек кеше үҙ ихтыяждарын ҡәнәғәтләндереү өсөн генә түгел, буш ваҡыты етерлек күләмдә тулыһынса основоположный социаль — яңы йорт менән танышыу һәм аралашыу ябай, үҙе шундай.\nБыл осраҡта бушлай махсус сайты һәм башҡа бик күп проблемаларҙы хәл итергә мөмкин, тип танышыу сайты. Бындай интернет сайтының бик күп.\nДөйөм тематик сайтында танышырға була, шулай уҡ узконаправленный, ул кешенең аралашыу, танышыу ҡайтып төп маҡсат, уртаҡ ҡыҙыҡһыныуға эйә.\nниндәйҙер өлкәлә үҙенсәлекле\nБыл ҡыҙыҡһыныу төрлө булыуы мөмкин — бди йәки ядро физикаһы ғилми тикшеренеүҙәр өлкәһендә эшләгән ғаиләләр. тиклем»йорт хайуандары тураһында поболтать».\nТематика төрлөлөгөнә ҡарап түгел, эшенә бөтә принциптарын төрлө танышыу сайттарында. Етерлек ҡатнашыу өсөн сайтта теркәлеү, махсус анкета тултырып, уны, ҡағиҙә булараҡ, үҙегеҙ тураһындағы мәғлүмәтте күрһәтергә кәрәк, үҙ мәнфәғәтен, бер нисә фотола ҡағыҙ, башҡа ҡайһы бер мәғлүмәт һәм контакт мәғлүмәт бирҙе.\nБер нисә ысулы бар булып теркәлгәндән һуң ғы көтөп, әлдә-әле сайтына инеп, кемдер башҡа файҙаланыусылар, уҡыусылар резюме һеҙ, теләге изъявлять таныштырыу; башҡа ҡатнашыусыны теркәү йәки резюме өйрәнеп, үҙегеҙгә оҡшамаған кешеләр менән танышыу тураһындағы тәҡдиме менән сыға.\nИнтернет сайтында танышырға тура килде табып, омск файҙаланырға мөмкин, йәки башҡа эҙләү системаһында ниндәй Гугла.\nҺүҙ эҙләп етерлек ашырыу буйынса»танышыу»йәки һүҙбәйләнеш буйынса»сайтында таныштыҡ»\nБында шулай тип эҙләү системаһы файҙаланыу һәм уның уҡыусылары\n← хеҙмәте бушлай таныша\nбашҡа бушлай таныша сайтында теркәлгән →


1 июндә баш ҡалала Балаларҙы яҡлау көнөнә арналған байрам үтә // Йәмғиәт | новости башинформ.рф\n1 июндә баш ҡалала Балаларҙы яҡлау көнөнә арналған байрам үтә\n18:00, 28 мая 2012 Йәмғиәт\n1 июндә Өфөлә, Профсоюздар йорто алдындағы майҙанда Халыҡ-ара балаларҙы яҡлау көнөнә арналған байрам үтә. Сара сиктәрендә «Беренсе май. Хеҙмәтсәндәр. Профсоюздар» республика балалар һүрәте һәм плакаты конкурсында еңеүселәрҙе тәбрикләү тантанаһы үтә. Бәйгене ойоштороусылар булып Башҡортостандың Мәғариф министрлығы ярҙамында республиканың Профсоюздар федерацияһы сығыш яһай.\nБР Профсоюздар федерацияһының матбуғат үҙәгенән хәбәр итеүҙәренсә, быйыл конкурста республиканың төрлө ҡала һәм райондарынан 660 бала ҡатнашҡан, улар 760 ижади эш тәҡдим иткән. Балалар өсөн күңел асыу программаһы – ҡыҙыҡлы уйындар, асфальтта һүрәт төшөрөү буйынса конкурс әҙерләнгән.\nТеги: халыҡ-ара балаларҙы яҡлау көнө,байрамдар


Телсе Фирҙәүес: ауылының йөҙөк ҡашы – алтын биҙәүес » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Әҙәбиәт » Телсе Фирҙәүес: ауылының йөҙөк ҡашы – алтын биҙәүес\n07.04.2016 Телсе Фирҙәүес: ауылының йөҙөк ҡашы – алтын биҙәүес\nӘбйәлил районының Байым ауылында филология фәндәре докторы, профессор Фирҙәүес Ғилметдин ҡыҙы Хисамитдинованың нәҫел ебен барлаған кисә үтте\nРәсәй Фәндәр академияһы Өфө ғилми үҙәгенең Тарих, тел һәм әҙәбиәт институтын етәкләгән Фирҙәүес апайҙың күбәләк икәнен беләһегеҙме? Улай ғына ла түгел, торна ла әле ул! "Ә нишләп күбәләк? Эшлеклелеге, тырышлығы менән ҡырмыҫҡа йә бал ҡорто түгел? Затлы кешебеҙ булғас булһын ине һандуғас йәки шоңҡар, аҡҡош", – тип ҡалҡынып, кемдәрҙер ошо мәлдә бәхәскә инергә атлығыр. Ләкин тынысланығыҙ берүк! Һис шикһеҙ, ҡара тырыш Фирҙәүес апайҙы бал ҡортона ла тиңләргә, саялығы өсөн шоңҡар итеп тә, тотош аудиторияларҙы ауыҙына ҡаратып ҡуйғаны өсөн һандуғас итеп тә күрергә мөмкин. Әммә ул тәү сиратта күбәләк булһа, унан һуң барыбер торна, йәмәғәт! Был һис тә хөрмәтле ғалимәбеҙҙең дәрәжәһен төшөрөү, абруйын кәметеү түгел, ә ни бары уның тамырҙарының ҡайҙалығын аңғартыу: Рәхмәт ауылында тыуып үҫкән Фирҙәүес апай – Күбәләк ырыуы, торналар араһы ҡыҙы! Филология фәндәре докторы, профессор менән ырыуҙаш икәнемде белһәм дә, уның торналар араһынан икәнен үҙем дә яңы ғына Байым ауылы клубында арҙаҡлы яҡташыбыҙға арналған "Шәжәрәлә быуын сылбыры" исемле кисәлә белеп ҡалдым.\n– Торналар араһының килеп сығыу тарихы бер генә кешегә ҡағылған ҡыҙыҡ-мәҙәккә ҡоролмаған, ә тотош ил, халыҡ, ер яҙмышына бәйле булған риүәйәттәр, хикәйәләр менән дәлилләнә, – тип һөйләп китте Фирҙәүес Хисамитдинованың ике туған һеңлеһе Гүзәл Үтәбаева. – Башҡорттар бәшнәктәр (боронғо төрки ҡәбиләләр берләшмәһе) менән алышҡанда еңелә башлай. Сигенергә мәжбүр булалар. Дошман уларҙы инде ҡырып бөттө тигәндә, башҡорттар бар көсөн йыйып, һуңғы һөжүмгә ташлана. Шул мәлдә арттараҡ ятҡан күл буйынан торналар сыңрап күккә күтәрелә. Бәшнәктәр, башҡорттарҙың яңы көсө яуға сыға тип, тайыу яғын ҡарай. Шул ваҡыттан, башҡорттарҙы еңелеүҙән ҡотҡарып алып ҡалғаны өсөн, торналарҙы халыҡ изге ҡошҡа һанай, йырҙар ижад итә, уларҙы һаҡлай. Икенсе риүәйәт буйынса, торналар ҡәүемде яу килере хаҡында иҫкәрткән: бер батыр таң менән атын алырға барғанда ғәжәп моңло тауыш ишетеп аптырай. Түҙмәй, йүгерә-атлай шул тауышҡа барһа, аҡланда торналар түңәрәк яһап бейей, ти. Урталарында яңғыҙ бер торна ҡанаттарын ҡағып, моңло тауыш сығарыу менән, ҡалғандары уға ҡушылып ҡысҡырып, ҡанат ҡағып әйләнә. Батыр ҡайтып, хәлһеҙ ятҡан атаһына шул күренеш хаҡында һөйләгәс, атаһы тиҙ арала ҡорал әҙерләп, ил һаҡларға фарман бирә. Шулайтып, торналарҙың иҫкәртеүе арҡаһында, дошманды әҙер килеш ҡаршылап, башҡорттар йорт-ерҙәрен һаҡлап алып ҡала.\nТорналар – тыныслыҡты, бөхтәлекте яратҡан, ер-һыуына тоғро булған изге ҡош. Тупланышып, берҙәм йәшәүҙәре лә иғтибарға лайыҡ. Торналар араһы кешеләре лә һәр йәһәттән заманаларҙың иң хәтәр осоронда мөһим роль уйнаған. Рәхмәт ауылының Башҡортостан сигендә урынлашыуы, Силәбе өлкәһе менән сиктәш булыуы, завод колонизацияһы әүҙем алып барылған Белорет, өйәҙ үҙәге Верхнеуральск, Троицк ҡалаларының, ҡаҙаҡ далаларының яҡын булыуы йәшәйеште үтә ҡатмарлаштырған. Алтынсы Верхнеурал башҡорт кантоны идараһының ауылыбыҙҙа ойошторолоуы, ҡаты бәрелештәр осоронда Каширин, Блюхер, Дутовтарҙың үткән-һүткән һайын ауылдарҙы талауы ҡанлы-шанлы йылдарҙың эҙе булып халыҡ хәтеренә уйылған. Өләсәйҙәрҙең, Ҡантүбәнән ҡан йылға булып аҡты, тип иҫләүҙәре ырыуыбыҙҙың ирек, ер өсөн барған бәрелештәрҙең уртаһында ҡайнауы тураһында һөйләй. Үткәндәрҙән алып бөгөнгәсә торналар араһы кешеләре илһөйәрлек, эшһөйәрлек, әүҙемлектәре менән айырылып тора.\nГүзәл Үтәбаева шәжәрәләренең Рәхмәт ауылы башҡорто Ғәликәй нәҫеленә барып тоташыуын да бәйнә-бәйнә һөйләне:\n– Ғәликәйҙән тыуған Ҡояштың (1760 йылғы) биш улының береһе йорт старшинаһы була. Мәленә күрә алдынғы ҡарашлы, ил хәлен ҡайғыртыусы, ерен, һыуын һаҡлаған ғаиләлә тыуған балаға был ишара. 1773 – 1845 йылдарҙа ғүмер иткән Хәбибулланың алты балаһының дүртеһе – ир затынан. Шуларҙың береһе Хисаметдиндән (1826 йылғы), икенсеһе Кәшфетдиндән (1828 йылғы) таралған тоҡомдар нәҫелебеҙ шәжәрәһендә күрһәтелгән. Хисаметдин Хөсәйен, Юныс, Көнәфиә исемле өс ул үҫтерә. Фирҙәүес апайҙың Көнәфиә олатаһы Кираметдин, Ғилметдин (1916 – 1994), Әбделлатиф, Хөснөтдин, Закир исемле биш ул тәрбиәләй. Һуғышҡа киткән дүрт улдың береһе – Ғилметдин генә әйләнеп ҡайта алған. Көнәфиә менән Мөхөпъямал Ғилметдинде уҡытырға тырышҡан. Шуға ла ул һуғышҡа тиклем тракторсылар һәм бухгалтерҙар курстарын тамамлап өлгөргән. 1937 йылда армияға алынып, Көнбайыш Украина, Көнбайыш Молдавия ерендә барған һуғыштарҙа ҡатнаша. Өс йылдан армиянан ҡайтҡас, Баттал ауылы ҡыҙы Ғәлиәгә өйләнеп, "Ҡыҙыл маяҡ" колхозында хисапсы, тракторсы булып эшләй. 1941 йылда фронтҡа алынып, Копейскиҙағы өс айлыҡ танкистар курсына ебәрелә. Силәбенән өр-яңы танк биреп, уны яуға оҙаталар. Танкист Ғилметдин Хисаметдинов һуғыштан миҙалдар, ҡул сәғәте менән наградланып ҡайта. Һуңынан колхозда бухгалтер ҙа, бригадир ҙа, ферма мөдире лә, колхоз рәйесе лә булып эшләй. Ғилметдин Көнәфиә улы оҙон буй-һынлы, үткер ҡарашлы, моңло тауышлы, шиғри күңелле, ғорур булған. Милләтең өсөн ғорурлыҡ уятырҙай "Ғүмәров", "Малыбай", "Саңдыүҙәк" һәм башҡа моңло башҡорт йырҙарын башҡарғанын ҡыҙы Фирҙәүес һаман да хәтерләйҙер әле. Ғилметдин менән Ғәлиә Хисаметдиновтар балалары йөрәгенә халҡыбыҙға, илебеҙгә, еребеҙгә һөйөү орлоҡтары сәсеп, рух һала алған. Ошо матур ғаиләлә башлана ла инде бәләкәй генә сая ҡыҙсыҡтың оло юлға илткән һуҡмағы.\nФирҙәүес апайҙың халҡыбыҙ яҙмышына битараф булмаған туғандарының күплеге лә киләсәктә уның оло ғалимә кимәленә үҫеп етеүенә булышлыҡ иткәндер. Асия, Тәслимә, Хәсбиә, Вәсбиә инәләренең, Мөслимә, Мөхөпъямал өләсәләренең ғорурлыҡ һәм һағыш ҡатыш һөйөү менән халҡыбыҙҙың аһ-зарын, ҡыуаныс-шатлыҡтарын тасуирлап һөйләүҙәре, көйләүҙәре буласаҡ фән эшмәкәренең күңелен һуғарғандыр. Олатаһының еңгәһе, ун өс йәшендә алтмыш йәшлек бабайға кейәүгә бирелгән Зөләйха өләсәһе, оло өләсәһе – Ҡубыра әбей тарафынан ете быуынғаса шәжәрә, һәр урман-тау атамаһы, Ҡараһаҡал, Батырша, Салауат яуҙары, Сибай кантон, Ғүмәровтар яҙмышы, ырыу тарихы Фирҙәүескә еткерелгән. Шуға ла уның милләтебеҙҙең арҙаҡлы шәхесе дәрәжәһенә тиклем үҫеп етеүе һис тә осраҡлы түгел. Ул – ауылыбыҙҙың, торналар араһының, күбәләк ырыуының ғына түгел, Башҡортостаныбыҙҙың, илебеҙҙең ғорурлығы, йөҙөк ҡашы.\nБыл һүҙҙәрҙе тамашасылар алҡыштар менән күтәреп алды. Фирҙәүес Ғилметдин ҡыҙы менән күрешергә тыуған ауылы Рәхмәттән генә түгел, күрше ауылдарҙан да килгәйнеләр, райондың башҡорт теле һәм әҙәбиәте уҡытыусылары ла ситтә ҡалмағайны. Шул тиклем халыҡты күреп, моғайын да, төп ҡунаҡтың күңеле булғандыр. Ғүмер буйы юғары вазифалар биләп, етәкселәргә хас сифаттар инде ҡанына һеңеп бөткән Фирҙәүес Ғилметдин ҡыҙы талапсанлығы, ҡатылығы менән билдәле. Ә был кисәлә туғандары, таныштары, ауылдаштары араһында ул бөтөнләй икенсе кешегә әүерелде – йөҙөнән йылмайыу өҙөлмәне, бар булмышынан йомшаҡлыҡ, йылылыҡ, ихласлыҡ бөркөлдө. Хәйер, ихласлыҡ (ғәҙеллек кеүек үк!) Фирҙәүес апайҙың холҡона хас сифат. Мәкерлек һәм уның тоғро ярандары – ике йөҙлөлөк, аҫтыртынлыҡ, алдашыу – Рәхмәт ауылының егәрле һәм аҡыллы ҡыҙын биш саҡрымдан урап үтә, сөнки асыҡ күңелдә уларға һис ҡасан урын булмаған һәм булмаясаҡ та. Шуның өсөн дә халыҡ ғалимәне ихтирам итә, ололай, яҡын күрә. Сара хәтирәләргә лә, хис-тойғоларға ла, йыр-моңға ла бай булды: Марс Сәйетғәлин етәкләгән Байым ауылы күп функциялы мәҙәниәт үҙәге бай йөкмәткеле концерт менән һөйөндөрҙө. Торналар араһы ла буш ҡул менән килмәй, йыр-бейеүҙәрҙе күстәнәскә килтергәйне.\nФән үҫешендә уңышлы эшмәкәрлеге һәм күп йылдар намыҫлы хеҙмәте өсөн Халыҡтар дуҫлығы ордены менән наградланған, Рәми Ғарипов исемендәге премия лауреаты, ике йөҙләгән ғилми һәм ғилми-методик хеҙмәт авторы Фирҙәүес Ғилметдин ҡыҙы Хисамитдинова менән бергә үткән матур кисәлә бик мөһим һүҙҙәр әйтелде: шәжәрәһен белгән бала үҙ иленең тарихын да яҡшы беләсәк, киләсәген дә хәстәрләйәсәк. Шуға балаларыбыҙ ете быуынды белеп үҫһен ине. Күбәләк ырыуы, торналар араһы, Ғилметдин ҡыҙы Фирҙәүес әйтмешләй, башҡорт рухының, телдең яҙмышы тәү сиратта ғаиләлә хәл ителә. Тимәк, халҡыбыҙҙың киләсәге – һәр ата-әсә ҡулында.


Гармунсылар, һеҙ ҡайҙа? Әйҙәгеҙ Яңауылға! » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Яңылыҡтар таҫмаһы » Гармунсылар, һеҙ ҡайҙа? Әйҙәгеҙ Яңауылға!\n03.04.2019 Гармунсылар, һеҙ ҡайҙа? Әйҙәгеҙ Яңауылға!\n14-15 майҙа Яңауыл районында танылған режиссер Фәтих Иҡсанов иҫтәлегенә арналған гармун байрамы ойошторола. Был шәхес заманында халҡыбыҙҙың ауыҙ-тел ижадын, бейеүҙәрҙе, ата-бабаларыбыҙҙың йолаларын тергеҙеүгә күп көс түккән. Конкурста тальян, гармун оҫталары, ансамблдәр һәм милли уйын ҡоралдары яһаусылар ҡатнаша ала. Ғаризалар 8 майға тиклем ҡабул ителә.\n2004 йылдан башлап Яңауыл районында Фәтих Иҡсанов исемендәге призға "Моңға бай гармун байрамы" республика конкурсы үткәрелә. 2013 йылдан ул "Рәсәй мәҙәниәте" маҡсатлы федераль программаға индерелгән. Был сараға 1985 йылда Башҡорт дәүләт филармонияһының ул ваҡыттағы режиссеры, Башҡортостандың атҡаҙанған сәнғәт эшмәкәре Фәтих Иҡсанов нигеҙ һалған.\nМәҙәни сара инструменталь башҡарыу традицияларын, гармунда һәм башҡа уйын ҡоралдарында уйнау сәнғәтен пропагандалау һәм үҫтереү, ижади ҡарашлы йәштәрҙең ҡыҙыҡһыныуын арттырыу маҡсатында уҙғарыла. Уны республиканың Мәҙәниәт министрлығы, Республика халыҡ ижады үҙәге һәм Яңауыл район хакимиәте ойоштора.\nБелешмәләр өсөн телефон һандары: : 8 (34760) 5-45-48\nФото: мәҙәниәт министрлығы


Беҙҙең проекттар Башҡортостан райондары. Асҡын 27.10.2016 Асҡын районы Ҡариҙел йылғаһының уң ярында, Пермь һәм Свердловск өлкәләре сигендә урынлашҡан. Дыуан, Ҡариҙел, Балтас һәм Тәтешле райондары менән сиктәш. Район 1930 йылда ойошторола. Майҙаны – 2542 квадрат километр. Администартив үҙәге – Асҡын ауылы. Район территоряһының бер өлөшө Өфө яйлаһына тура килә, ул йылғалар һәм йырғанаҡтар менән бүлгеләнгән. Көнбайыш рельефына түбәлектәр хас. Климаты уртаса йылы, ярайһы уҡ дымлы. Райондың иң ҙур байлығ... Тулырак Юлдар хәүеф-хәтәрһеҙ булһын! 26.10.2016 Бөтөн донъяла автотранспорт етештереү ҡеүәте йылдан-йыл арта. Автомобиль донъяла иң күп рекламаланған тауарҙар исемлегенең башында тора. Һүҙ ҙә юҡ, бөгөнгө тормошто транспорт сараларынан тыш күҙ алдына ла килтереп булмай. Бының ыңғай яҡтары күп, әлбиттә. Шул уҡ ваҡытта юл хәрәкәтенә ҡағылышлы проблемалар ҙа бихисап. Көн һайын юлдарҙа 3 мең кешенең һәләк булыуын иҫәпләп сығарғандар. Фажиғәләр, хәүеф-хәтәр булдырмау өсөн кем яуап бирергә бурысл... Тулырак Беҙҙә ҡунаҡта - билдәле яҙыусы Гөлсирә Ғиззәтуллина 25.10.2016 Уның әҫәрҙәре берәүҙе лә битараф ҡалдырмай, геройҙары үҙебеҙҙе, бер-беребеҙҙе, тормошто яҡшыраҡ аңларға, күнегелгән, ябай нәмәләргә лә башҡасараҡ ҡарарға ярҙам итә. Яҙыусы Гөлсирә Ғайсарова-Ғиззәтуллинаның әҫәрҙәре уҡыусы күңеленә күптән юл тапҡан. Кешеләрҙең рухи донъяһын, психологияһын нескә аңлаған яҙыусы төшкө табындың бөгөнгө ҡунағы. Тулырак Милли биҙәүестәр 24.10.2016 Борон – борондан халҡыбыҙ биҙәү әйберҙәренә ныҡ иғтибар иткән. Беләҙек, сулпы, ҡашмау, селтәр, һаҡал һәм башҡа биҙәүестәр менән ҡыҙыҡһыныу беҙҙең көндәрҙә лә бар. Һуңғы йылдарҙа милли биҙәүестәрҙе яратып таҡҡан ҡатын – ҡыҙҙарҙы байтаҡ осратырға мөмкин. "Ә һеҙ ниндәй биҙәүестәргә өҫтөнлөк бирәһегеҙ? Ҡашмау, һаҡалды көндәлек тормошта кейер инегеҙме? Бәлки биҙәүестәрҙе үҙегеҙ ҙә эшләйһегеҙҙер?" тигән һорауҙар менән тыңлаусыларға мөрәжәғәт иттек.... Тулырак Бөтә Рәсәй сәсәндәр фестивале 20.10.2016 Башҡортостанға бөтә донъянан сәсәндәр йыйыласаҡ. Бөтә Рәсәй сәсәндәр фестивале башҡорт эпостарын һәм уларҙы башҡарыусыларҙы популярлаштырыуға йүнәлтелгән һәм донъя халыҡтары араһында үткәрелә. Фестиваль халыҡ ижадын, башҡорт эпостарын Рәсәй халыҡтарының матди булмаған мәҙәни мираҫ өлгөһө булараҡ пропагандалау маҡсатында тәүге тапҡыр уҙғарыла. Уны беҙ 2020 йылда республикабыҙҙа үтәсәк Бөтә донъя фольклориадаһына әҙерлектең бер өлөшө тип тә баһа... Тулырак Башҡортостан райондары. Саҡмағош. 19.10.2016 Саҡмағош районы – Башҡортостандың төньяҡ-көнбайыш өлөшөндә урынашҡан. Төньяҡта – Дүртөйлө һәм Илеш, көнсығышта – Кушнаренко, көньяҡта – Благовар һәм Бүздәк, көньяҡ-көнбайышта – шаран, көнбайышта Баҡалы райондары менән сиктәш. 1930 йылдың 20 авгусында ойошторола. Майҙаны – 1686 квадрат километр. Административ үҙәге – Саҡмағош ауылы. Тапшырыуҙа Саҡмағош ерендә йәшәгән, тыуған яғының гүзәллеге менән ғорурланған замандаштарыбыҙ ҡатнаша.\nТулырак Башҡортостандың атҡаҙанған артисы Сәйҙә Ильясова беҙҙә ҡунаҡта 18.10.2016 Башҡортостандың атҡаҙанған артисы Сәйҙә Ильясова моңло тауышы, ҡабатланмаҫ сағыу сығыштары менән тамашасы күңелен әсир итте. Башҡорт халыҡ йырына булған һөйөүе уның булмышын хәл итә. Борма-борма юлдар үтеп сәнғәткә килә ул. Башҡорт дәүләт университетында биолог һөнәрен үҙләштереп, Башҡортостан Республикаһының гимназия интернатында тәрбиәсе булып эшләп йөрөгәнендә, ижадташ дуҫы Роберт Юлдашев Сәнғәт институтына йырсылыҡҡа уҡырға барырға тәҡдим... Тулырак Һөйөнсө, бәпес тыуған! 06.10.2016 Һәммәнең – яңы өмөттәрҙең, мөғжизә һәм яңы мөмкинлектәрҙең башланғысы сабыйҙарға бағышлы мәл. Самауыр янында - ,,Һөйөнсө, бәпес тыуған,, тип аталған әңгәмә. Тулырак Башҡортостан райондары. Ҡырмыҫҡалы 05.10.2016 Ҡырмыҫҡалы районы 1930 йылда ойошторола. Ул республикабыҙҙың үҙәк өлөшөндә урынлашҡан. Архангел, Ғафури, Иглин, Ауырғазы, Дәүләкән, Шишмә һәм Өфө райондары менән сиктәш. Райондың дөйөм майҙаны – 175 мең гектар. Уның составына 16 ауыл биләмәһе, 122 ауыл инә, уларҙа 50 меңдән ашыу кеше иҫәпләнә. 20-гә яҡын милләт вәкилдәре дуҫ һәм татыу йәшәй. Район үҙәге Ҡырмыҫҡалы – боронғо ауыл. Уға 1758 йылда нигеҙ һалынған. Тапшырыуҙа Ҡырмыҫҡалы ерендә тыу... Тулырак Һөнәрем менән ғорурланам 04.10.2016 Ер йөҙөндәге иң изге һөнәр эйәләре – уҡытыусылар үҙҙәренең һөнәре тураһында һөйләй.\nТулырак Рәхмәт һиңә, доктор! 03.10.2016 Һаулыҡтың ҙур байлыҡ икәнен күптәр ауырып китһәләр генә аңлай. Кешеләр ҙә бит осрашып күрешкәндә иң тәүҙә һаулыҡ теләү йәһәтенән: «Һаумыһығыҙ, хәлегеҙ нисек?» – тип өндәшә. Һүҙебеҙ ошо һаулыҡ өләшеүсе аҡ халатлы фәрештәләр – табиптар тураһында. Йырлы табын ҡунаҡтары "Рәхмәт, һиңә, доктор” тип кемгә өндәшә икән?\nТулырак Беҙҙә ҡунаҡта Фәриҙә Ғаззалова 30.09.2016 Йөрәктәрҙе наҙлы хистәргә сорнар моңло тауышлы йырсы, Халыҡ-ара, Рәсәй һәм республика конкурстары лауреты Фәриҙә Ғаззалова тыңлаусылар һорауына ҙур ихласлыҡ менән яуап бирә.\nТулырак "Бер сәғәткә - өләсәй" проекты буйынса фекер алышыу 29.09.2016 “Бер сәғәткә – өләсәй”. Ошолай тип аталған социаль проект илдең бер нисә төбәгендә уңышлы эшләп килә. Мәҫәлән, Түбәнге Новгород, Муром, Владимир, Звенигород ҡалаларында был эш халыҡты социаль яҡлау органдары менән берлектә башҡарыла. Эш менән мәшғүл ата-әсәләргә балаларын бер нисә сәғәткә хаҡлы ялдағы инәйҙәр ҡарамағында ҡалдырырға тәҡдим итәләр. Ваҡытлыса өләсәйҙәр балаларҙы төрлө түңәрәктәргә йөрөтә, улар менән дәрес әҙерләй, зоопарк, йәки м... Тулырак Башҡортостан райондары. Ишембай 28.09.2016 Ишембай районы Ағиҙел йылғаһының урта тапҡырында уң яҡлап урынлашҡан. Майҙаны – 4 мең квадрат километрҙан ашыу, халҡы – 95 мең. Төньяҡта - Ғафури, көнсығышта – Белорет һәм Бөрйән райондары, көньяҡта – Мәләүез, көнбайышта – Стәрлетамаҡ райондары менән сиктәш. Административ үҙәге – Ишембай ҡалаһы. Район Ишембай ҡалаһынан һәм 85 ауылды үҙ эсенә алған 13 ауыл биләмәһенән тора. Тапшырыуҙа йәнтөйәктәре менән ғорурланған, уны сикһеҙ яратҡан з... Тулырак Беҙҙә ҡунаҡта - Стәрлетамаҡ дәүләт театр-концерт берләшмәһе вәкилдәре 27.09.2016 Стәрлетамаҡ филармонияһының нәфис һүҙ оҫтаһы, алып барыусы Гөлназ Иҙрисова һәм Стәрлетамаҡ башҡорт дәүләт драма театры артисы Рафиҡ Хәсәнов менән “Театр төнө” акцияһы, яңы ижади миҙгел һәм башҡа яңылыҡтар тураһында һөйләшәбеҙ.\nТулырак О, матурлыҡ! 09.09.2016 Матурлыҡты һәр кем үҙенсә аңлай. Фекерҙәр күп, әммә ҡараштар бер нәмәлә уртаҡ: тышҡы матурлыҡ эске матурлыҡтан айырылығыһыҙ булырға тейеш. Күңел байлығы, эске матурлыҡ тураһында иртәнге эфирҙа күп әйтелде. "Самауыр янында" иһә беҙ тышҡы матурлыҡҡа нығыраҡ иғтибар итергә булдыҡ. Беҙҙе тыңлаусы һылыуҙар, апайҙар, инәйҙәр сибәрерәк, һөйкөмлөрәк күренеү өсөн ниҙәр эшләй икән? Бөтмәҫ-төкәнмәҫ мәшәҡәт араһында үҙ-үҙеңде тәрбиәләүгә ваҡыт ҡаламы?... Тулырак Балалар һәм үҫмерҙәр спорты 08.09.2016 Балаларҙы сәләмәт йәшәү тормошона ылыҡтырыу ололарҙың төп бурыстарының береһе булып тора. Ошо йәһәттән һеҙ ниҙәр эшләйһегеҙ? Балаларығыҙ йәки ейәндәрегеҙ ниндәй спорт түңәрәктәренә, йәки спорт мәктәбенә йөрөй? Башҡортостанда балалар спорты үҫешен нисек баһалайһығыҙ? Спорт менән шөғөлләнергә теләгәндәр өсөн шарттар бармы? Тыңлаусыларыбыҙға ошондай һорауҙар менән мөрәжәғәт иттек.\nТулырак Йырлы табын ҡунағы - Юнир Һағынбаев 07.09.2016 Юнир Һағынбаев Баймаҡ районы Буранбай ауылында Фәриҙә һәм Шәмсетдин Һағынбаевтар ғаиләһендә иң төпсөк бала булып тыуған. "Бәләкәй саҡта бик шаян булдым. Йәйгеһен уйнаһаҡ, төнгә тиклем йөрөп, ә ҡышын кейем менән ҡуша ҡатып, өйгә сәй эсергә лә ҡайтмай инек. Әсәйҙән әрләнеп тә алғас, бер көнгә аҡылға ултырғандай булабыҙ ҙа, иртәгеһенә үк онотоп, тағы уйнарға сығып таябыҙ" тип һөйләй йырсы. Юнир Һағынбаев менән бала саҡтағы күңелле ваҡиғалар, уңыш... Тулырак Башҡортостан райондары. Әлшәй 06.09.2016 Әлшәй районы Башҡортостандың көньяҡ-көнбайыш өлөшөндә, Дим йылғаһының урта ағымында урынлашҡан район. 1935 ғинуарында ойошторолған. Майҙаны — 2415 кв. километр. Биләмәһенә 3 ҡасаба - Раевка, Аксен, Шафран һәм 104 ауыл инә. 2010 йылғы мәғлүмәттәр б-са халҡы 44,2 мең кеше. Районда күпселеге башҡорттар, татарҙар, урыҫтар йәшәй. Ландшафы даланыҡына тартым. Урманлы ере 15 проценттан артмай. Климаты йылы, ҡоро. Дөйөм майҙаныдың 82 процентын ауыл хуж... Тулырак Көҙгө уңыш 05.09.2016 Быйыл тәбиғәт ифрат йомарт. Еләге, ҡарағаты, сейәһе - һәммәһе лә мул булды. Августа беҙҙе алмағас, слива, помидор уңыш менән һөйөндөрҙө. Бер шаяны әйтмешләй, “мәрхәмәтлек марафоны” дауам итә. Әле баҡсаларҙа йәшелсә йыйыу осоро. “Самауыр янында" көҙгө уңышты барлайбыҙ.